Kremlin Moscow – Kota Ikonik Rusia

Konflik antara Rusia-Ukraine yang sedang berlangsung sejak 2-3 hari lepas amat meresahkan penduduk seluruh negara di dunia setelah menyaksikan angka korban meningkat setiap hari di kalangan rakyat awam. Berikutan pencerobohan Rusia ke atas Ukraine melalui ketenteraan membawa konflik ini kearah yang lebih serius.

Konflik semakin menegang setelah Presiden Rusia Vladimir Putih mengarahkan pasukan nuklear mereka dalam keadaan mod khas dan bersedia. Di mana kenyataan rasmi tersebut dikeluarkan oleh Kremlin. Jadi apakah fungsi Kremlin dan apa tu Kremlin sebenarnya?

Kremlin bermaksud ‘kubu dalam kota’ atau ‘kota berkubu’ dalam Bahasa Rusia. Ia adalah salah satu kompleks berkubu paling ikonik di tengah-tengah Moscow.

Asalnya Kremlin sebagai kompleks berkubu yang bermula pada abad ke-14, namun hari ini Kremlin berfungsi sebagai pusat kediaman Presiden Rusia dan sering digunakan sebagai metonim untuk merujuk kerajaan Persekutuan Rusia.

Walau bagaimanapun Kremlin bukan sahaja jantung politik Rusia tetapi juga berfungsi sebagai pusat keagamaan dan banyak gereja dan katedral dibina di dalam kota tersebut. Selain itu, Kremlin berfungsi sebagai tempat kediaman bagi Patriarch Moscow, iaitu seorang ketua rohani gereja ortodoks Rusia.

Kremlin Kota Berkubu

Kompleks Kremlin terletak di tengah-tengah Moscow. Menghadap ke Sungai Moskva di Selatan, di Timur terletaknya Katedral Saint Basil dan Dataran Merah atau Red Square, Manakala di barat terletaknya Alexander Garden, taman awam pertama di Moscow.

Selama berabad-abad pelbagai struktur telah dibina (dan dimusnahkan) di Kremlin, termasuk istana, gereja, dan pelbagai monumen.

Sebagai sebuah kota berkubu, sememangnya wajar dan masuk akal bahawa Kremlin dikelilingi oleh tembok besar dan menara pertahanan.

Walaupun Kremlin bermula pada abad ke-14, sejarahnya menjangkau lebih jauh sebelum itu. Rujukan terawal diketahui tentang bandar itu terdapat dalam catatan terawal Sejarah Rusia.

Pada 4 April 1147, Putera Suzdal, Yury Vladimirovich Dolgoruky direkodkan dalam catatan telah mengadakan satu majlis bagi meraikan Putera dari Novgorod-Seversky(bandar di Ukraine moden), salah seorang rakan sekutu mereka di Moscow.

Kemudian pada tahun 1156, Dolgoruky dicatatkan telah membina struktur bangunan berkubu pertama di bandar itu di Bukit Borovitsky. Berkeluasan cuma sebidang tanah di antara Sungai Moskva dan salah satu anak sungai Neglinnaya.

Struktur kubu yang diperbuat daripada tanah dan berdinding kayu telah menghasilkan binaan pertama di atas bukit Borovitsky, selain sebuah blok rumah turut dibina. Ini antara keadaan asal Kremlin semasa zaman tinggi pertengahan.

Dulu Dolgoruky tidak dipanggil sebagai kremlin. Sebaliknya dikenali sebagai ‘Grad’ yang bermaksud penempatan berkubu.

Semasa empayar Mongol melanggar Ru’s di bawah pimpinan Batu Khan yang berlangsung dari 1236 hingga 1240, Moscow hangus dibantai Mongol. Namun tahun 1293 sekali lagi Moscow dibelasah oleh Mongol. Sehingga lah tiga tahun kemudian tembok Grad diperkuatkan dengan pagar kayu oak dan tembok tanah yang baharu.

Contoh terawal nama Kremlin mula dipanggil sedemikian adalah pada 1326 semasa Saint Peter menjadikan Kremlin/Grad sebagai metropolitan pertama dan sebagai tempat tinggal di Moscow. Abad yang sama juga merekodkan binaan daripada batu mula diperkenalkan.

Kremlin Sebagai Pusat Gereja

Sebelum wilayah Peter dan Kiev menjadi pusat Gereja Ortodoks Rusia. Saint Peter telah mengambil alih jawatan sebagai ketua keagamaan dan rohani telah memindahkan kediamannya dari Kiev(bandar Ukraine Moden) ke Vladimir(bandar Rusia moden), seterusnya berpindah ke Rusia atas permintaan Ivan Kalita, Putera Besar Moscow.

Peter meramalkan Moscow akan muncul sebagai ‘center of Russia’, dan akan membebaskan negara daripada penjarahan Mongol.

Ketibaan Peter di Moscow mengubah bandar itu menjadi pusat rohani. Bagi mencerminkan status yang diberikan sebagai pusat rohani, Ivan Kalita membina sebuah geraja iaitu Katedral Archangel.

Bermula di sinilah semua raja Moscow dari Ivan Kalita hingga Ivan V disemadikan. mengikut nasihat Peter, Katedral Assumption dibina. Katedral menjadi gereja utama Moscow dan tempat di mana semua Maharaja Tsar ditabalkan

Istana Grand Kremlin, misalnya pernah menjadi Istana Musim Sejuk, struktur Baroque yang dibina pada tahun 1750 mengikut reka bentuk Francesco Bartolomeo Rastrelli, seorang arkitek Itali.

Istana dan Gereja Saint John The Precursor yang berdekatan telah dirobohkan untuk pembinaan Istana Grand Kremlin.

Apabila Perancis terpaksa berundur dari Moscow, Napoleon mengarahkan seluruh Kremlin diletupkan. Walaupun beberapa bangunan musnah dan rosak, Namun Kremlin terselamat daripada kemusnahan sepenuhnya kerana disebabkan masalah-masalah teknikal seperti bom rosak akibat hujan.

Selepas Revolusi Rusia pada tahun 1917, Monarki Tsar dimansuhkan sepenuhnya. Empayar Rusia pun berakhir dan digantikan dengan Soviet Rusia.

Pada tahun 1918, kerajaan Soviet memindahkan ibu kota St. Petersburg kembali ke Moscow, sekali gus memberikan bandar Kremlin nafas baru.

Pemimpin pertama Soviet Vladimir Lenin memilih Dewan Senat Kremlin sebagai kediaman dan kini biliknya dipelihara sebagai muzium. Penggantinya Stalin juga mempunyai bilik peribadi di Kremlin. Pada masa ini simbol Rejim Tsarist telah dikeluarkan dari Kremlin dan digantikan dengan Soviet.

Simbol Helang empayar Tsar di atas menara bangunan digantikan dengan bintang Soviet. Kremlin menjadi sinonim sebagai kerajaan Kesatuan Soviet sehingga kejatuhannya pada tahun 1991.

Soviet menambah beberapa bangunan dalam kompleks Kremlin seperti Sekolah Komander Merah (Presidium Kremlin) dan Istana Kongres.

Kremlin telah mengatasi kedua-dua Empayar Rusia dan Kesatuan Soviet, kerana ia terus berkhidmat sebagai pusat pemerintahan negara Rusia. Selain menjadi pusat pentadbiran Rusia, Kremlin dijadikan sebagai pusat pelancongan.

Bilik senjata Kremlin pernah menjadi senjata diraja. Hari ini menempatkan banyak koleksi artifak dari Rusia dan luar negara termasuk Mahkota Imperial Rusia, takhta gading Ivan the Terrible dan senjata perisai dari Parsi. Kremlin diiktiraf sebagai Tapak Warisan Dunia UNESCO pada tahun 1990.


Bagaimana Drama Turki Menawan Dunia

Semua
orang mempunyai pilihan genre drama televisyen masing-masing. Tak kiralah sama
ada drama Melayu, Bollywood, Timur Tengah, Amerika Latin atau Eropah, tak sah
jika ada yang sudah terpacak di kaca televisyen apabila ia disiarkan. Dahulu
dunia dihantui genre telenovela dan Korea tetapi hari ini, ia dihantui satu
fenomena baru dari Turki iaitu dizi atau drama televisyen Turki. Ia bukan saja
menambat hati ramai peminat bahkan menjadi satu bentuk ‘soft power’ baru untuk
Turki.

Tapi
jangan mengada-ada menyamakan dizi dengan telenovela atau drama soap opera.
Menurut Dr Arzu Osturkmen yang mengajar sejarah lisan di Universiti Bogazici di
Istanbul, label sebegitu ditolak oleh masyarakat Turki. Sebaliknya menurut
beliau, dizi ialah genre yang sedang berkembang dengan naratif yang unik,
penggunaan ruang dan skor muzik yang menarik. Dan tiada siapa boleh menafikan
populariti dizi ketika ini.

Terima
kasih kepada jualan antarabangsa dan bilangan tontonan di seluruh dunia dari
Rusia hingga Chile, ia menjadikan Turki sebagai negara kedua terbesar dalam
soal pengedaran rancangan televisyen seluruh dunia selepas Amerika Syarikat.
Ketika ini, Chile merupakan pembeli dizi terbesar di dunia diikuti oleh Mexico
dan Argentina. Dizi merupakan drama epik menarik di mana durasinya boleh
mencecah dua jam atau lebih. Berikutan waktu pengiklanan yang murah di Turki, setiap
20 minit siaran dizi akan diselangi dengan iklan komersial selama tujuh minit.

Setiap dizi mempunyai runut bunyi tersendiri, menggunakan sehingga 50 watak dan penggambaran dibuat di tengah-tengah kota Istanbul. Sebarang penggambaran di set dalaman hanya dibuat jika ada keperluan. Kisah-kisah yang diangkat ke dizi mempunyai pilihan tersendiri daripada isu rogol beramai-ramai hinggalah kelicikan permaisuri Empayar Turki Uthmaniyyah. Tetapi tema yang paling kerap ialah cerita Cinderella. Menurut pembikin filem dan penulis lakon layar, Eset, kisah sebegini ditayangkan sebanyak dua versi setiap tahun di Turki. Ia boleh jadi berkisar kisah seorang ibu tunggal berusia 35 tahun atau kisah seorang pelakon wanita yang bergelut berusia 22 tahun.

Eset
yang turut menyumbang lakon layar kepada dizi terkenal, Magnificent Century
menyatakan terdapat beberapa naratif dizi yang wajib ada dalam drama tersebut
iaitu:

Tambah
Eset, dizi dibina di atas semangat komuniti yang dahagakan hiburan tetapi sarat
dengan mesej berguna. Dia berkata, “Kita nak melihat hero bersama wanita
pujaannya itu tetapi kehidupan sentiasa mencabar dan ada saja watak-watak jahat
menanti.”

Jika
ada berpandangan kisah kejayaan dizi bermula dengan Magnificent Century, anda
salah. Menurut Izzet Pinto dari Global Agency, sebuah syarikat pengedar
kandungan televisyen untu pasaran global, kecemerlangan dizi bermula dengan
penyiaran drama Binbir Gece (1,001 Malam) pada tahun 2006. Walaupun sebuah lagi
dizi yang bertajuk Gumus (Perak) mendapat sambutan di negara-negara Timur
Tengah, 1,001 Malam yang menjadi simbol kejayaan global dizi. Di mana saja ia
dijual dalam 80 negara, ia sentiasa mendapat sambutan ramai.

Dizi
itu menampilkan pelakon pujaan ramai, Halit Ergenc yang kemudiannya memegang
watak Sultan Suleiman al-Qanuni dalam Magnificent Century. Magnificent Century
yang turut menampilkan Meryem Uzerli sebagai Hurrem Sultan memukau ramai
penonton semasa ia disiarkan pada tahun 2011. Media asing menggelar dizi itu
sebagai Sex and the City versi Uthmaniyyah dan dianggap setaraf dengan produksi
drama bersiri HBO, Game of Thrones. Produksi Magnificent Century mempunyai
ramai perunding sejarah dan mempunyai tenaga kerja seramai 130 orang dengan 25
daripadanya bekerja menghasilkan kostum untuk para pelakon.

Selepas
ia ditayangkan, bilangan pelancong Arab yang berkunjung ke Turki meningkat
sehinggakan Kementerian Pelancongan dan Kebudayaan Turki tidak mengenakan yuran
penyiaran kepada sesetengah negara Arab. Global Agency menjangkakan tanpa
kehadiran pembeli-pembeli baru dari Amerika Selatan, Magnificent Century telah
ditonton 500 juta penonton dan merupakan dizi pertama yang disiarkan di Jepun.
Sejak tahun 2002, 150 dizi dijual ke 100 negara termasuk Algeria dan Maghribi.
Magnificent Century yang menjadi pemangkin kepada gelombang dizi ini.

Kejayaan
dizi ini dilihat sebagai satu lagi gelombang hiburan baru dari Bollywood dan
K-Pop yang mencabar hegemoni Amerika Syarikat sebagai kuasa besar dalam soal
soft power pada abad ke-21. Bila ditanya mengapa dizi menjadi pilihan ramai,
Ergenc berpandangan walaupun drama-drama yang dibawa Amerika menghiburkan, ia
tidak mempunyai nilai tambah dan tidak menyentuh emosi manusia. Dizi yang
menjadi kegilaan ramai selalunya membawa naratif pertembungan nilai dan prinsip
tradisional dengan elemen-elemen korupsi emosi dan spiritual dunia moden.

Satu drama yang memecah tradisi di sana ialah Fatmagül’ün Suçu Ne? (What Is Fatmagül’s Fault?). Fatmagul berkisar kisah seorang wanita bernama Fatmagul yang dirogol beramai-ramai dan perjuangannya menuntut keadilan. Dizi ini menyentuh pelbagai isu dari hubungan kekeluargaan yang tegang sehinggalah kuasa golongan berharta.

Tetapi semua itu tidak mematahkan semangat Fatmagul dan pada akhirnya, dia mendapat keadilan iaitu keadilan sivil (kuasa mahkamah), keadilan hakiki buat perogol-perogolnya dan keadilan cinta sejati. Drama ini mendapat sambutan di Argentina dan bila ia disiarkan di slot waktu perdana di Sepanyol, ia menarik sekurang-kurangnya sejuta penonton bagi setiap episod. Ketika ini, ia diadaptasi semula mengikut format telenovela Sepanyol.

Tetapi
jika anda perasan, tiada satu pun kelibat wanita berhijab dalam drama-drama
Turki. Jika ada pun, anda berkemungkinan sedang menonton Strike Back versi
Turki iaitu Soz (Sumpah). Sebut pasal Soz, walaupun ia masih dalam proses
pembikinan, ia sudah menarik perhatian negara-negara luar dan sudah ada
rancangan untuk mengadaptasi dizi itu ke bentuk drama yang disiarkan di
negara-negara berkenaan. Soz bukan drama tentera pertama disiarkan di stesen
televisyen Turki. Menerusi lima stesen televisyen, sekurang-kurangnya satu dizi
yang mengangkat maruah tentera disiarkan.

Jadi balik semula kepada isu hijab ini, ada satu anekdot menarik yang dikongsikan Eset. Dia mendedahkan stesen-stesen televisyen cuba bereksperimen dengan watak yang memakai hijab tetapi mengambil keputusan meninggalkannya. Walaupun kelibat wanita berhijab merupakan pemandangan biasa di Turki, ia masih sukar dalam konteks televisyen.

Ini kerana menurut Eset, sukar bagi watak itu melakukan perkara-perkara yang bersifat anti-konservatif seperti melawan bapa mereka atau melarikan diri dari rumah. Kelibat wanita berhijab turut tidak kelihatan dalam mana-mana iklan. Atas sebab itulah, penulis novel terkenal Ece Temelkuran berpendapat, “Negara ini (Turki) dalam dilema berkenaan dua kain iaitu bendera dan hijab.”

Jadi
ramai tertanya-tanya bagaimana dizi mendapat sambutan hangat penonton? Ia
dimulakan oleh Middle East Broadcasting Center (MBC) atau lebih tepat, Fadi
Ismail. Fadi yang ketika ini bertugas sebagai pengurus besar O3 Productions,
sebuah anak syarikat MBC masih ingat pada tahun 2007, dia menghadiri sebuah
festival pembeli filem di Turki. Dia berhenti di sebuah kiosk kecil yang
menjual drama-drama Turkey. Walaupun tidak memahami drama tersebut, Fadi sedar
ia boleh dialih suara kepada Bahasa Arab atau lebih tepat Bahasa Arab Syria.

Siapa sangka keputusannya membeli drama itu membuka ruang kepada dominasi dizi di pasaran Timur Tengah hari ini. Gumus yang kemudiannya dinamakan semula sebagai Noor disiarkan di MBC dan merupakan dizi pertama yang mendapat sambutan hangat.

Sebelum dizi menjadi kegilaan ramai, ramai penonton menggilai telenovela di Timur Tengah tetapi kegilaan tersebut tidak bertahan lama disebabkan oleh dua faktor. Pertama, alih suara Bahasa Arab yang tidak mengambil kira loghat dan wilayah setempat kerana menggunakan Bahasa Arab versi klasik. Kedua, isu nilai moral yang terlalu liberal.

Namun sejak tahun lepas, entah apa alasan yang diberi, dizi tidak lagi disiarkan di Arab Saudi. Walaupun dalang di sebalik usaha ini tidak diketahui, kebanyakan petunjuk menghala ke arah Putera Mahkota Muhammed bin Salman (MBS).

Pada tahun 2015, MBS cuba mendapatkan MBC tetapi gagal berikutan harga pengambilalihan yang terlalu mahal. Dua tahun kemudian, kebanyakan pemegang saham dan ahli lembaga pengarah MBC ditahan untuk mencegah aktiviti rasuah termasuk pengasas MBC, Waleed Ibrahim al-Ibrahim. Kini, MBC dipegang oleh pemegang saham majoriti rahsia (dipercayai MBS) dan sejak itu, dizi tidak lagi disiarkan di Arab Saudi.

Sebelum perkara ini timbul, pasaran Timur Tengah dan Afrika Utara menjadi fokus utama pengedaran dizi. Malah semasa beberapa lawatan ke Turki, sudah ada yang melihat peluang bertanyakan kisah-kisah ini memandangkan mereka merupakan peminat utama.

Tetapi kerana terlalu cemburu dengan ‘soft power’ yang dimilik Turki oleh MBS, ini berkemungkinan menyumbang kepada kejatuhan minat dizi di situ. Ini ditambah dengan sikap Turki sendiri yang melanggar sekatan yang dikenakan Majlis Kerjasama Negara-Negara Teluk ke atas Qatar pada tahun 2017 mengakibatkan MBS melabel Turki yang dipimpin Recep Tayyip Erdogan cuba menghidupkan semula lingkungan Uthmaniyyah.

Tetapi dizi bukan saja menjadi bahan melepas geram pemerintah asing tetapi turut menimbulkan isu dengan kerajaan Turki. Tidak ramai tahu, usaha menghasilkan Magnificent Century ini ditentang oleh Parti Pembangunan dan Keadilan (AKP) dan Erdogan sendiri.

Presiden Turki itu menolak Magnificent Century kerana dianggap tidak mengikut fakta sejarah dengan tepat dan terlalu liberal. Banyak cabaran yang dihadapi produksi sama yang menghasilkan Soz iaitu Tims Productions dari tidak dibenarkan mengadakan penggambaran di Istana Topkapi hinggalah berhadapan dengan petisyen seorang pemimpin AKP yang dihantar ke parlimen.

Jika
Magnificent Century dianggap tidak menonjolkan ‘soft power’ Turki, dua drama
melakukan sebaliknya iaitu Dirilis: Ertugrul (Kebangkitan Semula: Ertugrul) dan
Payitaht Abdulhamid (Maharaja Terakhir). Kedua-dua dizi itu dihasilkan oleh
stesen-stesen kerajaan dan mendapat sokongan dana (termasuk panduan) sepenuh
hati oleh pihak kerajaan. Dirilis: Ertugrul bercerita permulaan Empayar
Uthmaniyyah oleh pengasasnya Osman Ghazi sementara Payitaht Abdulhamid pula
bercerita kisah sultan terakhir empayar itu iaitu Sultan Abdul Hamid II.

Melihat
kepada nilai pelaburan yang dibawa oleh dizi, kerajaan berharap eksport dizi
meningkat kepada US$1 bilion menjelang tahun 2023. Tetapi menurut Izzet, lebih
realistik jika sasarannya ialah US$500 juta dengan mengambil kira kehilangan
akses kepada pasaran Timur Tengah dan Afrika Utara. Namun pada masa sama,
dengan mengembangkan lagi pasaran dizi di Amerika Latin dan permulaan kegilaan
di Eropah Barat termasuk Itali dan Sepanyol dilihat dapat mengurangkan kerugian
akibat kehilangan akses kepada pasaran yang dinyatakan di atas.

Penerbit
Soz, Selin Arat berpandangan walaupun pertumbuhan penonton dizi akan menjadi
perlahan, keinginan penonton di seluruh dunia terhadap dizi sentiasa saja
muncul. Selin turut mengakui pendirian Arab Saudi terhadap isu dizi ini
sememangnya memeningkan kepala tetapi tambahnya, “Ini bukan pengakhiran kepada
serbuan dizi Turki.”

SUMBER

Bhutto,
Fatima. (2019). How Turkish TV is taking over the world. The Guardian. https://www.theguardian.com/tv-and-radio/2019/sep/13/turkish-tv-magnificent-century-dizi-taking-over-world


Lagu nyanyian M. Nasir ini pertama kali singgah di telinga saya pada tahun 2011. Teman serumah yang sedang ‘menyumbangkan’ lagu ini dengan penuh perasaan, kelam-kabut merendahkan suara setelah saya masuk ke biliknya secara tiba-tiba. Sambil ketawa saya mengusiknya,

“Muka garang layan lagu jiwang.”

“Mana ada jiwang, bongok. Kau dengar betul-betul lirik dia.”

Rasa tercabar setelah dibongokkan begitu saja, saya cuba mendengar sendiri lagu tersebut. Akhirnya selepas menghayati liriknya, saya menyedari lagu tersebut memang jiwang.

Tetapi bukan jiwang dalam konteks yang lazim kita sangkakan.

Kepada-Mu Kekasih – M. Nasir

Kepada-Mu Kekasih sebenarnya berasal daripada sebuah sajak yang dikarang oleh penyair Singapura bernama Encik Eunos Asah pada tahun 1979. Dua tahun kemudian pada 1981, M. Nasir telah mengangkat bait sajak tersebut menjadi sebuah lagu.

Dalam sebuah forum di Pesta Penulis Singapura (SWF) 2016, Encik Eunos mengatakan sajak itu meninggalkan makna yang sangat mendalam kepada dirinya.

“Itu merupakan luahan hati apabila saya tertanya diri saya, bilakah masa saya akan berakhir? Bagaimanakah nanti kelakuan saya diperhitungkan, termasuk segala jasa dan bakti?” – Eunos Asah, Berita Harian Singapura, 13/11/2016.

Keindahan sesebuah karya sastera kadangkala dapat dihayati dengan lebih mendalam tatkala disulami irama muzik. Selain sudut penghayatan, ini juga dapat merakyatkan sastera untuk dinikmati khalayak yang lebih ramai.

Mari kita hayati beberapa makna yang tersirat dalam lagu ini :

Kepada-Mu Kekasih aku berserah
Kerana kutahu Kau lebih mengerti

Rangkap ini selari dengan mafhum sebuah hadis :

Rasulullah SAW bersabda : Doa orang dalam kesempitan ialah : “Ya Allah, rahmat-Mu kuharapkan. Jangan tinggalkan diriku ini kepadaku sendiri walau sekelip mata, tetapi letakkanlah segala urusanku dalam aturan yang baik.” (Hadis riwayat Abu Daud. Sanadnya dinilai Hasan oleh al-Albani).

Saat dada sempit menanggung beratnya ujian, kita perlu meyakini ujian itu ditimpakan paling kurang disebabkan dua tujuan.

Pertama, Allah Yang Maha Pengampun mahu mengampunkan dosa-dosa kita yang silam.

Atau kedua, Allah Yang Maha Pengasih mahu mengangkat darjat kita di sisi-Nya.

Saat bencana jatuh bertimpa-timpa bagai tiada lagi jalan keluar, kita perlu sedar kepada Tuhanlah sebaik-baiknya untuk kita minta pertolongan dan sandarkan harapan.

Tekanan dan suara sumbang dari sekeliling akan terus-menerus menekan perasaan dan meruntuhkan semangat kita, namun jika kita kembali mencari-Nya, rasa tenteram akan kembali hadir sebagai penyejuk jiwa.

Memetik kata-kata Buya Hamka,

“Di waktu segala jalan hubungan di bumi ditutup orang, hubungan ke langit lapang terluang.”

Apa yang terlukis dicermin wajahku ini
Apa yang tersirat dihati bersama amali

Dua baris ini selari dengan mahfum sebuah hadis :

Nabi Muhammad Sallallah Alaihi Wasallam bersabda : “Sesungguhnya Allah tidak melihat pada rupa bentuk dan harta kalian. Tetapi Allah hanyalah melihat pada hati dan amalan kalian.” (Hadis riwayat Muslim)

Manusia menghakimi berdasarkan gerak-geri dan perbuatan zahir. Kita mungkin berjaya mengekang jasad daripada melakukan kejahatan. Namun harus kita akui, berjuang memelihara hati yang bersih jauh lebih sukar.

Berhati-hatilah dengan penyakit hati seperti hasad dengki, sombong, takbur dan lain-lain kerana semua itu tanpa kita sedar akan membakar amal kebajikan yang telah kita lakukan selama ini.

Perihal wajah sebagai cerminan isi hati, Salim A. Fillah di dalam buku beliau Jalan Cinta Para Pejuang, menyebutkan sesuatu yang sedikit berbeza namun menarik untuk direnungi :

“Selama ini kita menganggap wajah sebagai jendela emosi. Mula-mula ada gejolak emosi dalam jiwa kita, kemudian kita boleh atau tidak perlu mengungkapkan emosi itu melalui wajah kita. Ternyata proses itu juga bisa bekerja dengan arah berlawanan. Ertinya, emosi juga bisa dimulai dari wajah. Jadi kita bukan hanya tersenyum kerana bahagia, melainkan juga bisa berbahagia kerana tersenyum. Wajah bukan hanya sebuah monitor penampil yang men-display perasaan dari CPU hati. Wajah adalah mitra yang sejajar dalam suatu proses emosi.”

Kepada-Mu Kekasih aku bertanya
Apakah Kau akan menerimaku kembali
Atau harus menghitung lagi segala jasa dan bakti
Atau harus mencampakku ke sisi tanpa harga diri

Hanya pada-Mu Kekasih aku tinggalkan
Jawapan yang belum ku temukan
Yang bakal aku nantikan
Bila malam menjemputku lena beradu

Kepada-Mu Kekasih aku serahkan
Jiwa dan raga jua segalanya
Apakah Kau akan menerima penyerahan ini
Apakah Kau akan menerimaku dalam keadaan ini

Tiga rangkap ini selari dengan mafhum ayat al-Quran :

“Katakanlah : Sesungguhnya sembahyangku, ibadatku, hidupku dan matiku, hanyalah untuk Allah Tuhan, pemelihara dan pentadbir sekalian alam.” [al-An’am : 162]

Pernah atau tidak, saat kita membaca sebuah buku atau menonton satu filem, kemudian tiba di suatu ayat, perenggan atau babak tertentu, kita berasa seolah-olah segala yang penulis cuba sampaikan sebenarnya terangkum di dalam ayat atau babak itu sahaja.

Di sinilah saya berpendapat tiga rangkap terakhir ini merupakan inti paling utama dalam lagu Kepada-Mu Kekasih. Tanpa syak lagi, lagu ini di antara lagu ketuhanan terbaik, satu karya yang begitu tinggi nilai seninya. Lagu yang merakamkan rintihan seorang hamba tentang kelemahan dan kekurangan dirinya.

Sembanglah selebat apa pun,
Belajarlah setinggi mana pun,
Kerjalah sebesar apa pun,
Buatlah amal sebanyak mana pun,

Di penghujung hari, kita hanya berharap dua perkara.

Mudah-mudahan Kekasih sudi memandang kita.
Mudah-mudahan Kekasih menerima segala amalan kita.

Penutup

Sebagai penutup, saya teringat satu babak dalam filem Kiamat Sudah Dekat. Dedy Mizwar dalam babak tersebut ada mengungkapkan satu kata-kata sinis kepada orang dilamun cinta,

“Cinta itu kan berhala yang Lu sembah-sembah!”

Benar, sembah itu satu bentuk tindakan.

Cinta kepada Kekasih bukan hanya kata-kata, bukan sekadar wacana.

Cinta kepada Kekasih, adalah pembuktian melalui tindakan.

“Sejauh mana pun puisi berlari, jadi senjata merdeka jadi peneroka angkasa, akan kembali jua jadi bahasa orang-orang bercinta.” – Shafiq Said

Rujukan

1. Terjemahan al-Quran Basmeih
2. Sunnah.com, Sunan Abi Daud, Sahih Muslim.
3. Wawancara Eunos Asah, Berita Harian Singapura 13 November 2016
4. Salim A. Fillah, Jalan Cinta Para Pejuang
5. Tv Tarekat, Lagu Puisi Sufi Halwa Telinga Atau Pengisian Jiwa

Nota Hujung

Salam perkenalan kepada komuniti pembaca The Patriots. Sekiranya anda ingin mencadangkan buku, lagu, atau filem yang bermanfaat untuk dibedah, boleh tinggalkan komen di bawah pautan artikel ini atau hantarkan emel ke haikalfansuri@gmail.com. Terima kasih.
Kepada-Mu Kekasih : Sajak Tentang Penerimaan
Kiriman : Haikal Fansuri


Kemari – Sukan Bola Sepak Jepun Purba

Kemari merupakan sebuah permainan bola di zaman purba yang berasal-usul dari Jepun dan mempunyai beberapa kesamaan dengan sebuah sukan moden yang dikenali sebagai bola sepak, salah satu sukan paling masyhur pada hari ini. Sukan bola sepak mula meraih bentuknya seperti yang dikenali sekarang di England pada tahun 1863, iaitu apabila sukan ragbi dan sukan bola sepak mula mengorak haluan masing-masing. Tahun tersebut juga memperlihatkan Persatuan Bola Sepak di England, iaitu badan pengurusan bola sepak pertama, ditubuhkan.Jika dibuat perbandingan masa, kemari sudah pun wujud sejak abad ke-7 Masihi walaupun undang-undangnya hanya diseragamkan pada beberapa kurun kemudian.BERMULANYA SUKAN KEMARIKemari diperkenalkan oleh masyarakat Cina ke dalam kebudayaan Jepun pada suatu tempoh masa sekitar tahun 644M. Salah satu sumber tertua yang ada menyebut tentang permainan ini adalah Nihon Shoki, sebuah buku sejarah klasik Jepun yang kedua paling tua.Menurut sumber sejarah ini, kemari pernah dimainkan di Hôkôji di Nara pada tahun 644M. Salah seorang pemainnya ketika itu adalah Putera Nako no Ôe (yang kelak menjadi Maharaja Tenji). Dalam permainan tersebut, kasut yang dipakai oleh putera tiba-tiba tercabut dan tercampak. Melihat keadaan itu, seorang pemain lain yang bernama Nakatomi (kelak dikenali sebagai Fujiwara) no Kamatari mengambil kasut tersebut dan menyerahkannya semula kepada putera.

Kejadian ini merupakan satu peristiwa yang penting memandangkan mereka berdua kemudiannya menjadi rakan baik dan bersama-sama terlibat dalam usaha menggulingkan puak Soga pada tahun berikutnya.

CARA KEMARI DIMAINKAN

Di negara Cina, terdapat sebuah sukan yang mirip dengan sukan bola sepak iaitu cuju. Ia dikatakan telah wujud sejak zaman Negeri-Negeri Berperang (476-221SM) lagi. Cuju merupakan sebuah sukan yang lasak dan digunakan untuk melatih kaum tentera. Merentas peredaran masa, penyeragaman undang-undang pun dilakukan ke atas permainan ini. Sifatnya yang lasak mula dikurangkan apabila ia mula tersebar secara meluas dalam kelas sosial yang lain. Pun begitu, sifat kompetitif sukan ini masih dikekalkan.

Jika dilihat cara kemari dimainkan pada hari ini, dapat dilihat bagaimana sukan tersebut mengalami perubahan yang drastik berbanding bentuk asalnya ketika ia mula diperkenalkan di kawasan pantai Jepun. Perubahan pertama yang boleh dikesan sudah tentu sifat kompetitif sukan cuju yang dihilangkan.

Gol bagi cuju sama seperti bola sepak moden, iaitu pemain perlu menendang bola hingga memasuki gawang yang terdedah tanpa menggunakan tangan. Namun, gol (atau matlamat) bagi sukan kemari pula adalah mengekalkan bola di udara selama mana yang boleh dengan menggunakan seluruh anggota badan selain tangan. Tidak seperti cuju dan bola sepak, sukan kemari tidak memiliki pemenang atau si kalah.Setiap permainan kemari biasanya melibatkan antara enam hingga lapan orang pemain. Kebiasaannya, terdapat empat orang pemain utama dan dibantu oleh pemain-pemain pembantu. Pemain-pemain ini perlu bekerjasama untuk memastikan agar bola kekal di udara selama mana yang boleh sekaligus menitik-beratkan sifat kerjasama dalam sukan tersebut.Perbezaan lain antara kemari dan cuju adalah kelas masyarakat yang mula-mula memainkannya. Di Cina,cuju mula dimainkan oleh kelas tentera sementara kemari di Jepun pula terlebih dahulu masuk sebagai budaya golongan kelas atasan. Bagi golongan kelas atasan di zaman Jepun purba, permainan kemari ini dianggap sebagai suatu permainan yang baik, menarik dan menekankan aspek kemahiran.Pada zaman Kamakura (antara abad ke-12 hingga abad ke-14M), kemari menjadi sebuah sukan yang masyhur dalam kelas samurai. Menjelang zaman Edo pula (antara abad ke-17 hingga abad ke-19M), permainan ini mula meraih penerimaan secara meluas. Namun selepas berlakunya Revolusi Meiji, kemasyhuran kemari mula jatuh menjunam sekaligus keadaan tersebut menggusarkan Maharaja Meiji.

Hal ini mendorong pemerintah Jepun itu untuk menubuhkan Kemari Hôzô Kai atau Komuniti PemeliharaKemari. Berkat usaha daripada maharaja itu, kemari masih lagi kekal wujud sehingga ke hari ini. Walaupun permainan ini tidak berhasil meraih semula tingkat kemasyhuran yang pernah dikecapinya sebelum ini, namun ia kekal hidup dalam kalangan masyarakat moden menerusi dua buah keraian penting yang diadakan pada setiap tahun.Salah satu keraian tersebut adalah kemari hajime atau ‘sepak mula’ yang diadakan pada hari sambutan Tahun Baru di Kuil Shimogamo, sebuah kuil Shinto yang berlokasi di Kyoto. Keraian yang kedua pula adalah festival kemari yang diadakan pada setiap bulan November di Nara, ibu kota Jepun pada zaman purba. DIOLAH DAN DITERJEMAHKAN DARI:


Orang Pertama Yang Dihukum Di Kerusi Elektrik

William Kemmler hanya hidup selama 30 tahun sahaja. Tetapi dalam hayat pendek ini, beliau tidak sempat buat apa-apa benda yang hebat pun. Walau bagaimanapun, beliau diingati sampai hari ini.

Beliau dilahirkan di Philadelphia, bandar dimana Perlembagaan Amerika Syarikat ditulis. Ibu bapanya berasal dari Jerman dan mempunyai masalah ketagihan minuman keras. Masalah ini menjadi punca kem4tian keluarga ini.

Bapanya yang m4buk terlibat dalam pergaduhan yang akhirnya mer4gut ny4wa. Ibunya pula menghid4pi peny4kit kerana minuman keras.

Jadi senang kata, keluarga Kemmler ini tiada masa depan. Budak-budak umur 10 tahun sepatutnya pandai membaca dan menulis, tetapi William masih belum menguasai ilmu asas ini.Tanpa ibu bapa, William mencari rezeki melalui perniagaan jaja barangan.

Dengan hasil keuntungan, beliau membeli seekor kuda dengan kereta. Perniagaan ini mungkin boleh berjaya, jika William tidak m4buk. Seperti yang boleh dibayangkan, gejala ini menyebabkan kereta kudanya h4ncur.

Jadi kenapa kaki m4buk ini diingati sampai hari ini?

Semuanya kerana apa yang berlaku pada 29 Mac 1888.

Sebelum Kejadian

Amerika Syarikat dilengkapi dengan undang-undang mewajibkan hvkuman m4ti terhadap jen4yah tertentu.

Tetapi hvkuman gantung didapati tidak begitu efisyen (Miller, 2014). Ada yang terpvtus kepala. Ada yang perlu digantung dua kali kerana tali terpvtus.

Jadi pada tahun 1886, Gabenor New York menubuhkan suruhanjaya tiga orang yang bertujuan untuk menyelesaikan masalah ini. Salah seorang ahli tersebut ialah Alfred Southwick.

Kebetulan pula pada masa itu, Amerika Syarikat sedang mengharungi p3rang teknologi antara Thomas Alva Edison dan George Westinghouse.

Jadi pertembungan dua pakar elektrik ini menjadi medan untuk menjayakan misi ditetapkan Gabenor New York. Southwick mendapat solusi untuk menjatuhkan hvkuman secara berperikemanusiaan: kerusi elektrik.

Kejadian Yang Menjadi Sejarah

William Kemmler bekerja sebagai penjaja sayur di Buffalo, New York. Pada 29 Mac 1888, beliau bertelingkah dengan isterinya Tillie Ziegler. William yang masih m4buk pada masa itu kemudian hilang sabar.

Tillie dituduh mencuri dan cuba melarikan diri dengan kawan. Jadi William mengambil sebilah k4pak dan menjadi sebahagian daripada sejarah.

Biasanya William akan dijatuhkan hvkuman gantung. Tetapi jen4yah bvnuh dilakukan di New York, dan negeri itu pula ingin menggunakan kaedah baru.

Perbicaraan Dan Rayuan

William Kemmler sudah menerima hakikat bahawa beliau bersalah. Dan perbicaraan pun tidak memakan masa lama. 45 hari selepas kem4tian Tillie Ziegler, mahkamah menjatuhkan hvkuman m4ti.

Ini bermakna William akan menjadi orang pertama direnj4t dengan menggunakan kerusi elektrik. Penj4ra Auburn pun sudah menunggu William.

Tetapi beberapa pemain teknologi seperti George Westinghouse sendiri tidak mahu produk baharu mereka digunakan atas tujuan sebegini.

Jadi mereka pun mencabar perintah New York, bahawa hvkuman kej4m sebegini melanggar Pindaan Kelapan (dalam Perlembagaan):

“Tidak boleh meletakkan wang ikat jamin terlalu tinggi, atau denda terlalu tinggi, atau menggunakan hvkuman z4lim.”

Pihak guaman yang membela William masih lagi bertegas, bahawa kem4tian sebegini sangatlah z4lim.

Tetapi proses rayuan menemui jalan buntu kerana ditolak pada 9 Oktober 1889. Mahkamah Agung pun yakin bahawa hvkuman kerusi elektrik tidak z4lim.

Hari Akhir

Ogos 6, 1890.

Itulah tarikh bersejarah, yang bermula apabila William Kemmler bangun pada pukul 5 pagi. Beliau mengenakan pakaian kemas dan diberi sarapan sebelum kepalanya dicukur.

Pada pukul 6:38, William dibawa ke bilik hvkuman dan mengatakan kesediannya untuk pergi (The New York Times, 1889).

Dengan tenang, beliau duduk dan dipasang pada kerusi elektrik tersebut. Bajunya dip0tong sedikit supaya besi elektrik boleh dimasukkan.

Dan apabila dipasang besi di kepalanya, William berkata, “Ambil masa. pasang betul-betul. Aku tak bergegas pun.”

Apabila suis ditekan, arus sebanyak 1,000 volt mer3nj4t William selama 17 saat. Sangkaan mereka bahawa beliau akan m4ti meleset. William masih lagi bernafa, dan atas permintaan doktor, suis ditekan lagi.

Kali ini William dir3nj4tkan dengan arus 2,000 volt pula. Salur d4rahnya mula pecah. Semua orang dapat menghidu bau yang teruk, sambil melihat kesan ngeri terhadap tubuh William.

Kem4tian William dijadikan medan pertempvran antara pihak media. Masing-masing ingin menerbitkan tajuk berita paling sensasi. Tetapi semua dalam kalangan mereka, termasuk New York Times, bercerita dengan konsisten.

Cerita mereka boleh dirumuskan dengan kenyataan George Westinghouse: “baik guna k4pak saja.”

RUJUKAN:

Miller, G. (2014, Disember 5). America’s Long and Gruesome History of Botched (ditapiskan). Wired. Retrieved from (Request Link).

The New York Times. (1889, Ogos 6). Far Worse Than (Ditapiskan). Retrieved from https://timesmachine.nytimes.com/timesmachine/1890/08/07/103256332.pdf


BRIM: Sejauh Mana Kewajarannya?

Ramai orang yang tersalah faham diantara cash handout atau universal basic income. Ada yang mengatakan ia adalah seperti memanjakan rakyat atau ia adalah datang dari wang curinya. Cumanya, kalau diperhatikan cash handout atau universal basic income ni bukannya hanya memberi peluang untuk golongan susah membeli barang yang mereka perlukan..

Malah ia juga telah secara tidak langsung turut meningkatkan kuasa membeli, meningkatkan kualiti hidup, meningkatkan cashflow, membantu usahawan IKS, menggalakkan perbelanjaan dan sebagainya.

Kalau perasan, pemberian BR1M dan bonus berkala ini bukan hanya menyebabkan penerimanya… tapi peniaga IKS juga ternanti-nanti hari ia diagihkan. Hal ini kerana pasaran akan tiba-tiba mengalami surge of buying power, langsung memastikan ekonomi tidak stagnant dan sentiasa bergerak, serta menaikkan kualiti hidup.

Den rasa semua harus tahu bahawa polisi cash handout seperti BRIM ni adalah satu polisi yang makin mendapat tempat diseluruh dunia. Bilamana negara-negara maju di seluruh dunia sekarang semuanya bercakap tentang program pemberian tunai (cash transfer) macam Universal Basic Income, Minimum Guaranteed Income dan Negative Income Tax.

Sampaikan ada laporan dan saranan di negara maju seperti US sendiri telah mencadangkan untuk memberikan universal basic income USD1000 kepada seluruh rakyat US setiap bulan di mana ia akan mengembangkan ekonomi US sebanyak USD2.5 Trillion ketika 2025!

Lebih menarik, tokoh-tokoh Silicon Valley macam Zuckerberg, Elon Musks pun menyokong idea ni. Dan kalau ada yang mendakwa bahawa, negara yang bagi cash handout/cash transfer ni akan menyebabkan negara itu muflis, ni den nak tanya sikit..

Bukankah pada tahun 2009, Australia ada buat cash handout secara besar-besaran sebab nak bangkit dari kelembapan ekonomi? diberikannya rakyatnya one off $900 untuk berbelanja demi mengelakkan Australia dari jatuh ke dalam kancah recession?

Jepun negara menjadi idola pemimpin dan rakyat Malaysia Baru pun pernah buat cash handout pada tahun yang sama iaitu 2009 untuk kickstart consumer spending sebab terperangkap dengan kancah recession yang sama.

Malah negara maju seperti Singapura juga nampaknya mula berjinak-jinak dengan cash handout seperti yang dilakukannya pada Februari tahun ini..diberinya setiap rakyatnya cash handout berjumlah S$100 to S$30 sebagai satu langkah untuk menampung kenaikan GST dan cukai-cukai baru yang akan dilaksanakan.

Dan terbaru, Hong Kong sebuah negara yang maju dari sudut ekonominya yang jauh meninggalkan kita, akan memulakan cash handout-nyaa sendiri, di mana mereka akan memberikan rakyatnya HK$4,000 setiap seorang kepada yang layak.

Ramai pemerhati berpendapat skim yang akan menelan belanja sebanyak HK11 Billion ini, mempunyai banyak persamaan dengan BRIM yang dilaksanakan di Malaysia. Jadi takkanlah Hong Kong tak tahu bahawa kalau mereka buat langkah cash handout ni mereka akan muflis nanti? ?

Cumanya den hairanlah jugak, ramai antara kita dok kata takut muflis sebab bagi cash handout aka subsidi bersasar ni setahun 2 kali kepada golongan yang sepatutnya. Tetapi dalam masa sama kita dok bagi subsidi pukal seperti minyak yang mana jumlahnya berbillion setahun kepada golongan yang kaya, yang bawak kereta besar, syarikat, corporation dan sebagainya. Bukankah itu adalah counter productive dan merupakan sesuatu yang ironi?

Sekian,
Bukan Penerima BRIM.

Rujukan:

A $1,000 per month cash handout would grow the economy by $2.5 trillion, new study says. https://www.cnbc.com/2017/08/31/1000-per-month-cash-handout-would-grow-the-economy-by-2-point-5-trillion.html

Ex-Labor Secretary: Some kind of cash handout ‘seems inevitable’. https://www.cnbc.com/2018/07/12/robert-reich-us-will-need-some-kind-of-universal-basic-income.html

Australians get $900 cheques from government to boost spending. https://www.telegraph.co.uk/finance/recession/5341306/Australians-get-900-cheques-from-government-to-boost-spending.html

Japan starts controversial £87 cash handouts. https://www.telegraph.co.uk/finance/financialcrisis/4949251/Japan-starts-controversial-87-cash-handouts.html

Hong Kong cash handout scheme will cost government HK$330 million to administer.


Ucapan Paling Indah Sultan Abdul Hamid II Pada Zionis

Sultan Abdul Hamid II (1876-1909) adalah Sultan Turki Uthmaniyah yang ke-3 terakhir. Baginda adalah seorang sultan sufi yang warak. Sultan Abdul Hamid II mendapat bimbingan & nasihat dari para alim ulama. Baginda juga seorang pengamal tarekat Syadziliyah di bawah bimbingan seorang ulama besar iaitu Syeikh Muhammad Zafir As Syadzili.

Pemerintahan baginda penuh dengan cabaran & dugaan. Baginda sentiasa menghadapi musuh dari luar & dalam. Malah terdapat beberapa cubaan untuk membunuhnya.

Pada 17 Mei 1901, pemimpin utama Zionist iaitu Theodor Herzl datang mengadap Sultan Abdul Hamid II dengan penuh hormat sambil tunduk & mencium tangan Sultan. Beliau meminta pada Sultan Abdul Hamid II untuk membenarkan orang-orang Yahudi yang terusir dari Eropah membina penempatan di Palestin. Ini adalah rancangan & langkah awal Zionist untuk membina negara Yahudi di Palestin. Sebagai balasan, Theodor Herzl menawarkan bayaran sejumlah emas bernilai 150 juta pound. Satu jumlah yang boleh menggelapkan mata manusia.

Namun, Sultan Abdul Hamid II menolak dengan tegas dan berkata:-

“Aku tidak akan menjual walau seinci pun wilayah Palestin kerana wilayah itu bukan milikku. Ia milik umat Islam. Mereka membayar empayar ini dengan darah mereka. Maka kami akan menebusnya dengan darah kami. Simpan saja wang kamu itu. Kamu akan mendapat wilayah Palestin secara percuma jika empayar ini berpecah. Selagi aku hidup, aku tidak akan benarkan perkara itu berlaku.”

Ini adalah antara kata-kata yang paling indah yang pernah diungkapkan di zaman moden. Kata-kata yang jelas membuktikan keimanan Sultan Abdul Hamid II


Asal Usul Perkataan Epidemik Dan Pandemik Dari Bahasa Yunani

Bencana Koronavirus sekarang ini berfokus kepada minda, sasaran mudah untuk menggoyahkan kewujudan manusia apabila berdepan dengan wabak global ini. Perkataan seperti ‘epidemik’ dan ‘pandemik’ telah menjadi sebahagian dalam rutin harian kita.

Perkataan tersebut berasal dari Yunani, dan perkara ini menunjukkan orang Yunani Kuno dulu memikirkan banyak tentang penyakit, sama ada menurut perubatan dan sebagai metaphor kepada perluasan hubungan manusia. Terdapat ciri-ciri yang tidak dilupakan apabila perkataan ‘wabak’ (loimos) diterap dalam kesusasteraan Yunani.

Ia bermula dengan karya agung yang lahir di Yunani Kuno sendiri iaitu Iliad karya Homer (sekitar 700 SM), terdapat kisah satu wabak menyerang para anggota tentera kota Troy. Agamemnon, putera Yunani Kuno yang mengetuai bala tenteranya, mengutuk paderi dewa Apollo bernama Chryses.

Dewa Apollo adalah dewa wabak – pemusnah dan penyembuh – dan menghukum kaum Yunani Kuno dengan menghantar penyakit sampar. Dewa Apollo juga adalah dewa pemanah, dan dinyatakan Apollo menembak panah berapi ke arah para tentera Yunani Kuno yang mempunyai kesan serangan teruk.

NARATIF WABAK

270 tahun kemudian selepas menghasilan karya Iliad, perkataan wabak diterapkan dalam dua karya sastera Athens yang agung – Sophocles’ Oedipus the King, dan Thucydides’ History of the Peloponnesian War.

Penulis karya agung bernama Thucydides (460 – 400 SM) dan Sophocles (490 – 406 SM) mungkin pernah bertemu sesama mereka, walaupun sukar untuk dibuktikan kerana kekurangan bukti. Kedua-dua karya ini dihasilkan pada masa yang sama. Ia dihasilkan pada 429 SM, dan wabak Athens berlaku sekitar 430 – 426 SM.

Thucydides menulis rangkap tidak dalam bentuk bait puisi (seperti penulis Yunani Kuno biasa lakukan), dan dia bekerja di kursus baru ‘sejarah’ (merujuk kepada kajian). Dia mefokuskan Perang Peloponnesian iaitu perang antara Athens dan Sparta sekitar tahun 431 – 404 SM.

Penerangan Thucydides mengenai wabak yang menyerang Athens pada 430 dalam karya History of Peloponnesian War adalah petikan yang popular dalam kesusasteraan Yunani Kuno. Menariknya tentang penerangan tersebut adalah bagaimana social masyarakat focus kepada penyakit sampar, sehingga penduduk terjangkit meninggal dunia dan yang terselamat dari wabak tersebut.

KRISIS KESIHATAN

Penerangan Thucydides terhadap wabak kemudian dibentangkan dalam ceramah Pericles’ Funeral Oration (Pericles kemudian meninggal dunia akibat wabak pada 429 SM, manakala Thucydides turut terjangkit tapi terselamat).

Thucydides menerangkan peringkat pertama wabak penyakit sampar – dikatakan ia berasal dari Afrika Utara, merebak ke seluruh kota Athens, kesungguhan doctor mengubatinya, dan peningkatan kematian termasuklah doktor itu sendiri.

Tiada yang dapat selesaikan krisis ini – tiada ilmu perubatan atau pembelajaran baru, doa atau keajaiban. Sesungguhnya “pada akhirnya mereka mengatasi oleh kesengsaraan mereka sendiri sehingga mereka tidak tumpukan perhatian akan perkara di hadapan mereka”.

Dia menerangkan symptom secara menyeluruh – rasa terbakar , sakit perut dan muntah, rasa ingin berbogel tanpa seutas benang pada badan pesakit, insomnia dan kurang rehat.

Peringkat seterusnya, setelah tujuh atau lapan hari dijangkiti wabak, penyakit ini merebak turun ke perut dan bahagian tubuh yang lain – kemaluan, jari tangan, dan kaki. Sesetengah pesakit terus menjadi buta. Pihak kerajaan juga tidak terkecuali terjangkit wabak sebegini.

Peringkat terakhir, Thucydides fokuskan kepada perpecahan nilai tradisi dimana kebebasan dan kepentingan diri menjadi keutamaan dari kehormatan. Dewa dan manusia tidak lagi mereka takuti lagi. Wabak ini berlangsung sehingga dua tahun, kemudian wabak kedua berlaku lagi namun perebakan wabaknya semakin berkurang.

Walaupun Thucydides menerangkan kehadiran wabak selepas peristiwa teruk itu, dia sempat menghitung kematian pesakit wabak: 4,400 orang Hoplites (rakyat berketurunan tentera), 300 orang askar berkuda, dan jumlah rakyat biasa yang tidak diketahui bilanngannya.

MENGIKUT PANDANGAN MODEN

Para akademik moden berhujah melebihi konsep sains sendiri kerana Thucydides telah lama memberikan maklumat penting tentang wabak penyakit sampar. Wabak epidemik Typhus dan cacar menjadi peristiwa baru yang menyayat hati, namun sebanyak 30 jenis penyakit telah dikenal pasti.

Thucydides memberikan penerangan naratif wabak penyakit sampar dengan pendekatan berbeza seperti apa yang kita lakukan. Pengajaran yang kita peroleh dari krisis Koronavirus adalah belajar dari pengalaman masa lalu, bukan sekadar membaca karya Thucydides. Y

ang penting, Thucydides memberitahu bahawa negara-kota yang pernah berkuasa juga mengalami krisis wabak yang meninggalkan kesan yang memilukan.

Terjemahan dan olahan dari artikel Thucydides and the plague of Athens – what it can teach us now:
https://theconversation.com/thucydides-and-the-plague-of-athens-what-it-can-teach-us-now-133155


Siapa Cuba Hancurkan Mekah?

Musim Haji yang bakal tiba tidak lama lagi direncatkan dengan laporan bahawa pemberontak Houthi yang menguasai Yaman telah sekali lagi melancarkan serangan peluru berpandu ke Mekah. Kenapa Houthi cuba hancurkan Mekah? Dari mana mereka memperoleh peluru berpandu? Siapa yang membantu mereka? Apa penyelesaian terbaik bagi mengakhiri perang saudara yang berlanjutan ini?

Serangan peluru berpandu kali ini adalah yang kedua dilancarkan oleh Houthi di mana sebelum ini pada Oktober 2016 serangan yang sama dari Scud jenis Burkan-1 ke Mekah pernah dilaporkan. Jika tahun lalu Houthi menafikan dengan mengatakan bahawa mereka menyasarkan lapangan udara Raja Abdul Aziz di Jeddah, kali ini mereka mengakui sasaran serangan peluru berpandu mereka ialah Pangkalan tentera Udara Raja Fahad yang sangat hampir dengan Masjidil Haram. Mujurlah, pada jarak 69 kilometer dari Mekah ia telah dipintas oleh Arab Saudi di kawasan Al-Wasliya di Taif. Kenapa mereka menyerang Mekah? Jawapannya kerana perang saudara di Yaman yang sedang berlangsung.

Situasi terkini di Yaman menyaksikan Perang Saudara antara Houthi di bawah pimpinan Abdul Malik Badruddin Al-Houthi yang disokong Iran dengan Presiden Abd-Rabbu Mansour Hadi yang disokong Arab Saudi semakin meruncing. Dari segi teknikalnya, Presiden Abd-Rabbu Mansour Hadi yang disokong Saudi ialah pemerintah Yaman yang sah kerana beliau menang besar dalam pilihan raya 2012 selepas Ali Abdullah Saleh berundur sewaktu peristiwa Arab Spring. Meskipun seorang yang Sunni, beliau memperoleh sokongan besar termasuklah daripada warga Syiah hinggakan peratus undian beliau mengatasi jumlah pengundi Sunni yang sedia ramai di Yaman. Namun Houthi menarik balik sokongan kepada beliau dan merampas kuasa pada awal 2015 apabila Abd-Rabbu cuba bertindak mengurangkan subsidi petrol dan mewujudkan desentralisasi kuasa yang dilihat bakal memiskinkan lagi wilayah Saada Houthi di utara kerana akan wujud kemungkinan isu agihan peruntukan kewangan yang tidak setara dari kerajaan pusat kelak.

Presiden Abd-Rabbu yang dipaksa meletak jawatan selepas ditahan Pemberontak Houthi telah bekerjasama dengan Arab Saudi untuk menuntut kembali kedudukan beliau sebagai Presiden Yaman yang sah. Disebabkan Houthi mendapat sokongan kuat Tehran, maka AbdRabbu terpaksa mendapatkan sokongan Arab Saudi. Lalu Arab Saudi di bawah Menteri Pertahanan Putera Mohammad Bin Salman mengambil pendirian campur tangan ketenteraan (Operasi ‘Decisive Storm’) di Yaman sejak Mac 2015. Sekutu Saudi seperti UAE turut menjadi mangsa serangan Houthi apabila kapal tenteranya dibedil di pelabuhan Mocha, Yaman. Lebih membebankan, Arab Saudi kini ketiadaan sokongan Qatar akibat pemulauan yang dilaksanakan Riyadh dan sekutunya.

Sebenarnya, perkembangan yang lebih bahaya berlaku sekitar pertengahan Julai 2017 apabila Houthi menyatakan bahawa mereka telah berjaya menembak peluru berpandu ke kemudahan minyak milik Saudi di pelabuhan Laut Merah di Yanbu. Bahkan pihak Amerika Syarikat mengesahkan dakwaan ini. Hal ini membimbangkan kerana jarak antara Saada iaitu tempat di mana peluru berpandu tersebut dibedil Houthi di Yaman dengan Yanbu adalah sejauh 900 kilometer. Hal ini bermakna sistem persenjataan Houthi kini mampu untuk menyerang mana-mana tempat dalam wilayah Arab Saudi – termasuklah dua kota suci umat Islam iaitu Mekah dan Madinah.

Dari mana pemberontak Houthi memperoleh lambakan peluru berpandu ini? Jawapannya dari Iran yang menyalurkan peluru dan aset ini menerusi Pelabuhan Hodeiba di Barat Yaman. Kenapa Iran membantu Houthi? Iran menyokong Houthi kerana kepentingan strategiknya di Laut Merah dan Teluk Aden. Inilah sebabnya Iran telah menghantar pelbagai bantuan kewangan dan persenjataan besar-besaran kepada Houthi sejak 2004 lagi. Banyak kali bantuan persenjataan Iran disekat atau dirampas oleh pihak berkuasa Yaman, bahkan sebelum dikuasai Houthi. Disebabkan inilah Arab Saudi dan AbdRabu Mansour Hadi cuba untuk mengetatkan akses pelabuhan ini yang dimanipulasi Iran-Houthi.

Langkah yang paling wajar bagi menamatkan perang ini adalah dengan rundingan yakni menguatkuasakan kembali Resolusi PBB 2216 yang menuntut puak pemberontak Houthi untuk mengembalikan senjata kepada kerajaan dan kembali ke rundingan bersama Abd-Rabbu Mansour Hadi. Namun Houthi ternyata berkeras untuk menguasai Yaman melalui langkah bersenjata dan enggan menghadiri sebarang rundingan damai seperti pada April 2016. Maka campur tangan ketenteraan Arab Saudi dan sekutunya – yang juga berisiko ke atas nyawa orang awam – boleh difahami sebagai satu-satunya pilihan bukan sahaja untuk menghentikan perang saudara di Yaman, tetapi juga mencegah serangan Houthi ke atas wilayah Arab Saudi itu sendiri. Akibatnya, nyawa orang awam di Mekah, Yaman, dan Arab Saudi terus menjadi taruhan.

Imej: Abdul Malik Badruddin Al-Houthi (kiri); Putera Mohammad Bin Salman (kanan)


Bagaimana Tun Mahathir Mengendalikan Krisis Ekonomi 1997?

Krisis ekonomi 1997 telah menimpa Malaysia ketika Dr Mahathir Mohamad sedang bercuti dua bulan. Pada detik itu negara diuruskan Anwar Ibrahim atas kapasiti Timbalan Perdana Menteri.

Angin krisis bertiup daripada Thailand, yang berhenti menambat matawang baht pada dolar Amerika Syarikat.

Apabila nilai THB menguncup, sebahagian besar daripada matawang Asia Timur menjunam 38 peratus (Investopedia, 2020). Malaysia tidak kecuali, kerana matawang tempatan menjunam daripada RM2.40 kepada RM4.90 pada AS$1.

Pelaburan menjunam daripada RM10.3 bilion kepada –RM12.9 bilion, menyebabkan masalah besar dalam pasaran perbankan dan saham.

Talian hayat Malaysia ialah hutang luar yang tidak tinggi. Jadi Malaysia tiadk memerlukan bantuan Tabung Kewangan Antarabangsa (IMF).

Namun Malaysia menggunakan saranan IMF dengan cara meningkatkan kadar faedah dan perbelanjaan kerajaan dikurangkan 18 peratus.

Walau bagaimanapun, Malaysia menukarkan definisi “non-performing loan” (NPL) daripada tunggakan enam bulan pada tunggakan tiga bulan. Pendekatan ini tidak memulihkan ekonomi negara, sebaliknya ia menjejaskan lagi.

Jadi pada tahun 1998, Mahathir menubuhkan Majlis Tindakan Ekonomi Kebangsaan untuk melancarkan Rancangan Pemulihan Ekonomi Kebangsaan bagi menangani krisis ekonomi 1997, yang mempunyai beberapa objektif:

Keempat-empat objektif ini mempunyai tujuan tunggal, iaitu merangsangkan ekonomi secara berperingkat.

Pertama sekali, Bank Negara Malaysia mengurangkan kadar faedah daripada 11 peratus hingga 3 peratus antara Julai 1998 hingga Disember 1999.

Matawang ringgit pula ditambat (AS$1=RM3.80). Lebih-lebih lagi wang kertas RM500 dan RM1,000 dihentikan bermula 1 Julai 1999.

Keperluan rizab berkanun (SRR) pun dikurangkan secara berperingkat daripada 13.5 peratus hingga 4 peratus. Definisi NPL juga diubah kembali ke tunggakan enam bulan.

Apa yang jelas di sini ialah, Bank Negara mahu rakyat meminjam (untuk menciptakan wang baharu) kerana bank disasarkan meningkatkan jumlah pinjaman ke 8 peratus.

Apa yang ditentang IMF ialah kawalan modal yang diperkenalkan Mahathir. Pihak asing wajib mengekalkan pemilikan saham selama setahun sebelum dibenarkan mengeluarkan wang (dan keuntungan).

Tujuan kawalan modal dibuat adalah untuk mengekalkan duit dalam negara, bagi menghentikan spekulasi dagangan jangka pendek. Pinjaman pada syarikat broker saham dihentikan.

Pemindahan ringgit ke akaun antarabangsa pun turut dihalang (kelonggaran diberikan kepada penduduk tetap).

Mahathir kemudian menambahkan perbelanjaan kerajaan sampai berdefisit (+2.5 peratus bagi 1997 ke -3.2 peratus bagi 1999).

Secara berperingkat, pendekatan ini mengembalikan Malaysia kepada trend pertumbuhan lebih awal daripada negara-negara Asia lain.

Artikel juga boleh dibaca di portal ekonomi dan kewangan kami, The Outlook.


Umat Islam Dipaksa Menelan Babi Di US

Demokrasi kadangkala mempunyai sisi hipokrasi. Penyokong bercakap tentang kebebasan wanita, tetapi berbulu apabila wanita dengan rela menutup aurat. Penyokong bercakap tentang kebebasan beragama, tetapi menyampah apabila umat Islam menunaikan solat kononnya membebankan ekonomi.

Golongan ini mesti senyap apabila umat Islam dipaksa makan benda haram. Dan memang betul pun. Di Washington D.C., kumpulan Muslim Advocates berpakat dengan Americans for Immigrant Justice dan King & Spalding LLP untuk menyentuh tentang isu sangat serius.

Mereka mengadu kepada Jabatan Keselamatan Tanahair serta Penguatkuasa Imigresen dan Kastam. Dalam aduan tersebut, mereka menggesa tahanan-tahanan Islam tidak perlu pilih antara daging babi atau daging halal basi (Muslim Advocates, 2020).

Tender pengurusan makanan bagi tahanan diberikan kepada Pusat Pemprosesan Perkhidmatan Krome. Sejak penularan Covid-19, pusat ini menghidangkan daging babi kepada tahanan-tahanan Islam.

Siasatan juga mendapati makanan halal selalu dihidangkan selepas tarikh luput (Muslim Advocates, n.d.). Jadi umat Islam dalam tahanan perlu memilih: daging babi yang haram atau daging halal yang rosak.

Ramai dalam kalangan mereka telah mengadu s4kit perut dan cirit-birit. Tetapi permintaan mereka tidak dilayan pun. Pihak pengurusan pun suruh “makan apa yang ada” (Voytko, 2020).

Layanan sebegini sememangnya sama sepertimana dibuat di China. Ramai dalam kalangan umat Islam daripada etnik Uighur terpaksa memakan babi dan meminum minuman keras semasa dalam tahanan “pendidikan semula” (Shih & Kang, 2018).

Selalunya tindakan China dikecam Amerika Syarikat sendiri. Namun dalam situasi ini, kedua-duanya membuat kez4liman sama terhadap umat Islam dalam tahanan.

Apa yang dibuat Krome jelas sekali melanggar prinsip Perlembagaan Amerika Syarikat.

Rang Undang-Undang mengenai Hak bermula dengan Pindaan Pertama (First Amendment) bahawasanya semua orang di Amerika Syarikat berhak (atau tidak) mengamalkan agama sendiri.

Kumpulan pengasas Amerika Syarikat sendiri terdiri daripada kepelbagaian agama. Jadi Pindaan Pertama memisahkan agama Kristian daripada pengurusan negara.

Umumnya umat Kristian tiada masalah dengan babi. Namun apabila dilantik untuk mengurus negara, kepercayaan mereka seharusnya diketepikan. Krome tidak mengetepikan kepercayaan sendiri.

Hanya kerana mereka memakan babi tidak bermakan umat Islam harus “makan apa yang ada”. Ini bukan d4rurat pun sebenarnya, kerana Krome berkemampuan untuk mendapat makanan halal untuk minoriti Islam.

Jelas sekali Krome telah melanggar Pindaan Pertama. Pemisahan antara agama dan negara tidak langsung menyelamatkan umat Islam, kerana mereka menurut Muslim Advocates terpaksa memilih “faith or food”.

Tiada kuasa rakyat walaupun majoriti referendum boleh meminda pemisahan ini. Sekalipun 99 peratus memindanya, 1 peratus masih akan menang.

Dalam isu melibatkan Krome, 1 peratus kalah. Mereka berasa terpinggir daripada layanan kemanusiaan (satu penc4bulan perlembagaan).

Mereka merasa sendiri bahawa “kepentingan pihak lain” lebih mengatasi kepentingan mereka (pun satu penc4bulan perlembagaan).

Sedangkan pelajar-pelajar di sekolah pun dibenarkan berdoa, asalkan tidak menghalang aktiviti sekolah. Mengatakan pelajar tidak boleh berdoa pun telah melanggar Pindaan pertama kerana tidak lagi bebas beragama.

Kalau doa pun boleh mencetuskan isu perlembagaan, apatah lagi nasib umat Islam ini. Dengan hanya memaksa makan babi, Krome mesti didakwa. Sehingga kini Jabatan Penguatkuasaan Imigresen dan Kastam masih belum mengetengahkan isu ini.

Bayangkan jika umat Islam memaksa pelaksanaan undang-undang syariah. Bayangkan tiada seorang Islam pun di sebuah komuniti Kristian. Tetapi mereka masih perlu mendengar azan dan zikir setiap masa. Tentu sekali isu politik akan begitu berapi sampai menjadi perbualan kempen presiden.

Bak kata pepatah, the silence is deafening.

RUJUKAN:

Muslim Advocates. (n.d.). Gambar. Retrieved from https://muslimadvocates.org/wp-content/uploads/2020/08/Krome-Processing-Center_Halal-Expired-Docs.pdf

Muslim Advocates. (2020, Ogos 19). By Forcing Muslim Detainees to Choose Between Consuming Pork and Eating Rotten Halal Meals, ICE Officers at Krome Have Violated Clear Federal Law. Retrieved from https://muslimadvocates.org/wp-content/uploads/2020/08/2020.08.18-Krome-Letter-FINAL.pdf

Shih, G., Kang, D. (2018, Mei 18). Muslims forced to drink (ditapiskan) and eat pork in China’s ‘re-education’ camps, former (ditapiskan) claims. Independent. Retrieved from (Request Link).

Voytko, L. (2020, Ogos 19). Muslim ICE Detainees Reportedly Fed Pork, Told by Chaplain: “It is what it is”. Forbes. Retrieved from https://www.forbes.com/sites/lisettevoytko/2020/08/19/muslim-ice-detainees-reportedly-fed-pork-told-by-chaplain-it-is-what-it-is/#6bb4e7ac6cc5


The King And The Chief Servant

Fenomena yang sedang melanda Malaysia ni dipanggil “government formation deadlock”.

“Deadlock” ni boleh berpunca daripada samada (1) “hung parliament” iaitu keadaan selepas PRU di mana tiada parti mempunyai majoriti yang cukup untuk membentuk (“form”) kerajaan dan pada masa yang sama tak nak bergabung, atau (2) “coalition breakdown” iaitu gabungan parti-parti yang telah membentuk kerajaan mengalami perpecahan dan parti-parti dalam proses perundingan semula untuk “re-form” kerajaan balik.

Keadaan pertama macam Israel sepanjang tahun lepas. Walaupun 2 kali PRU diadakan, kerajaan Israel masih tak dapat dibentuk sebab kedua-dua parti yang dipimpin oleh Benjamin Netanyahu dan Benny Gantz tak dapat majoriti. Tapi dua-dua nak jadi PM. So kenalah buat PRU kali ke-3 pada minggu depan. Netanyahu sekarang kira “caretaker PM” je.

Keadaan kedua macam Itali. Pada September tahun lepas, kerajaan gabungan parti “Liga Utara” (Lega Nord) dan “Gerakan Lima Bintang” (M5S) tumbang selepas setahun memerintah. Lega tu parti orang utagha, M5S parti orang selatan; ideologi pun tak sama (Lega right-wing populist, M5S left-wing populist). Tapi disebabkan dua parti ni je yang dapat undi paling banyak dan dua-dua pun anti parti pemerintah lama (Parti Demokratik) yang dapat undi ke-3 banyak, so terpaksalah mereka bergabung. Tapi akhirnya gabungan Lega-M5S ni berpecah juga, Lega kena tendang jadi pembangkang balik, dan M5S terpaksa ajak Parti Demokratik yang dicemuh selama ni untuk membentuk kerajaan.

Deadlock ni benda biasa je sebenarnya. Kat negara maju selalu berlaku, dan masalah deadlock mereka lagi lama: Sweden pada tahun 2018-2019 ambil masa selama 133 hari untuk diselesaikan, maksudnya 133 hari tak ada kerajaan. Belanda pada tahun 2017, 208 hari. Yang paling lama Belgium dari tahun 2010-2011, 541 hari. Kita baru 2 hari je, rileks.

Kita boleh rileks sebab walaupun dalam keadaan “deadlock” dan tidak mempunyai kerajaan, negara masih dapat berfungsi seperti biasa dengan adanya ketua negara (“head of state”) dan penjawat awam (“civil servant”). Kalau ada “twin pillars” ini, insya Allah, negara tak huru hara.

Kerajaan tak ada, negara masih mempunyai ada ketua. Kalau tak ada ketua, baru kita panggil keadaan “stateless” atau “anarchy” (an = tiada, archy = ketua). Bagi negara demokrasi berparlimen (“parliamentary democracy”) yang ada raja, raja lah ketua negara; yang tak ada raja, presiden lah ketua negara.

Negara yang ketua negaranya juga merupakan ketua kerajaan (seperti US, Turki, Indonesia dan Filipina), kita panggil sebagai demokrasi berpresiden (“presidential democracy”). Negara-negara ini tak ada PM. Yang macam Perancis, Rusia dan Korea Selatan pula, ada PM, tapi ketua kerajaan ialah presiden, kita panggil demokrasi separa-presiden (“semi-presidential democracy”).

Bagi demokrasi berparlimen yang tak ada raja seperti Israel, Itali dan Singapura, presiden mereka memainkan peranan ketua negara sama macam raja di negara yang mengamalkan sistem raja berperlembagaan seperti UK, Sweden, Belgium, Belanda dan Malaysia.

Apabila berlaku “deadlock” pembentukan kerajaan, ketua negara akan bertindak sebagai penimbangtara (“mediator”) antara parti-parti yang berkonflik, berdasarkan kuasa yang diperuntukan oleh perlembagaan. Macam dalam krisis Israel dan Itali, presiden dari kedua-dua negara masing-masing panggil (“summon”) ketua parti yang berkonflik untuk mencari penyelesaian kepada masalah.

Tapi kalau dibandingkan antara presiden dan raja berperlembagaan, selalunya raja berperlembagaan dapat memainkan peranan penimbangtara dengan lebih baik. Selain “above politics”, raja juga mempunyai prestij untuk memerintahkan supaya parti-parti yang berkonflik dapat berkompromi.

Presiden yang dilantik dari kalangan orang awam kurang prestij tersebut, malah nak cari orang awam yang betul-betul neutral untuk dijadikan presiden pun bukan senang. Presiden kat Lubnan dan Iraq bukan saja gagal memainkan peranan penimbangtara, malah membuat keadaan bertambah haru.

Presiden Lubnan ialah seorang Kristian Maronite, so ahli politik Muslim dan Kristian Ortodoks mana nak dengar cakap dia. Kat Iraq kedua-dua Sunni dan Syiah tak nak layan presiden sebab presiden ialah seorang Kurd, dia pun ada politik dia sendiri, macam mana nak bertindak adil.

Kita kira bertuah sebab mengamalkan sistem raja berperlembagaan ala British. Bukan nak kata penjajah British tu bagus, tapi sistem yang mereka cipta tu mencapai keseimbangan antara “raja yang pasif” (raja yang tak ada peranan dalam politik macam maharaja Jepun) dan “raja yang aktif” (raja berkuasa mutlak macam Sultan Brunei). Sistem British mengehadkan kuasa raja, tapi pada masa yang sama memberi raja “hak” yang cukup kritikal untuk menyelesaikan masalah yang timbul daripada demokrasi. Hak tersebut dirumuskan oleh Walter Bagehot dalam “The English Constitution” (1867) sebagai “the right to be consulted, the right to encourage, the right to warn”.

Dan satu lagi sistem yang kita warisi daripada British ialah sistem perkhidmatan awam tetap (“permanent civil service”). Penjawat awam tetap ialah penjawat awam yang dilantik atas merit (menerusi peperiksaan dan saringan khas) oleh badan khas (seperti suruhanjaya perkhidmatan awam) bukannya atas perlantikan politik. Cuma kat Malaysia kekadang orang panggil lantikan politik sebagai penjawat awam juga, orang jadi keliru.

Ciri utama penjawat awam tetap ni ialah mereka kekal walaupun kerajaan bertukar, sebab tu dipanggil “permanent”. Kalau dalam Bahasa Inggeris, ketua setiausaha (ketua penjawat awam di setiap kementerian) dipanggil “permanent secretary”. Kat negara demokrasi berpresiden seperti US tak ada sistem macam tu. Tukar kerajaan, tukar semua staf (kecuali kerani dan diplomat). Dan uniknya sistem yang dicipta British ni ada satu ketua kepada penjawat awam iaitu “cabinet secretary” (ketua setiausaha negara di Malaysia).

Sistem perkhidmatan awam tetap ni dicipta oleh British pada pertengahan abad ke-19 selepas mereka perasan ketidakstabilan yang ada pada demokrasi berparlimen. Anytime kerajaan boleh tumbang, so kenalah ada sekumpulan orang yang akan menjalankan tugas pentadbiran sementara ahli-ahli politik berkelahi. Kerajaan bertukar ke, tak ada kerajaan ke, penjawat awam ni tetap akan mentadbir negara, cuma tak ada dasar baharu lah.

Dan untuk memastikan pentadbiran negara jalan dengan lancar, penjawat awam ada tatacara khas dia. Bagi orang yang tak faham konsep penjawat awam tetap ni, mereka akan kata penjawat awam ni “deep state” “kaki sabotaj” sebab tak nak mengubah tatacara mereka ikut kehendak semasa.

Dan kalau di UK, penjawat awam tetap ni dipanggil sebagai “His/Her Majesty’s Most Loyal Servant”, sebab peranan mereka adalah untuk melengkapi peranan raja berperlembagaan, dan kesetiaan mereka adalah kepada raja dan negara. Dulu pun ada frasa “saya yang menurut perintah”. Orang selalu ingat perintah tu bermaksud arahan, sebenarnya, “perintah” hanya boleh datang daripada ketua negara.

Demokrasi memang bersifat “chaotic” dan sentiasa “in flux”. Siapa game siapa, siapa khianat siapa, semua tu tak penting. Yang penting, walaupun negara berada dalam ketidaktentuan politik, negara kita masih berada dalam “safe hands” dua hero yang sedang memastikan negara berada di landasan betul: Ke Bawah Duli Yang Maha Mulia Seri Paduka Baginda Yang Di-Pertuan Agong selaku ketua negara, dan Yang Berbahagia Ketua Setiausa Negara selaku ketua penjawat awam. Temubual yang dikendalikan oleh YDPA dan disaksikan oleh KSN pada hari ini cukup simbolik dalam menggambarkan peranan “twin pillars” ini.

Di waktu-waktu krisis macam inilah baru terserlah peranan penstabil mereka yang selama ini dilepas pandang dan “take for granted”. Daulat Tuanku.


Pertahanan Negara Bukan Mainan Politik!

Sejak kebelakangan ini, sesetengah pihak cuba mempolitikkan usaha menambahbaik keupayaan pertahanan negara. Alasan mereka, usaha ini ialah satu pembaziran sumber kewangan dan negara tidak berada dalam situasi perang. Dengan rantau ini masih dalam keadaan aman dan hubungan antara negara masih lagi baik, maka mereka berpandangan usaha penambahbaikan ini bersifat tidak perlu.

Pandangan sebegini bersifat dangkal dan tidak selari dengan peredaran masa. Ya, hubungan kita dengan negara-negara jiran memang erat dan dengan ASEAN, kita ada potensi untuk melangkau lebih jauh sebagai satu rantau. Tetapi itu tidak menghalang negara-negara berjiran menambahbaik keupayaan pertahanan mereka. Baru-baru ini, Indonesia membeli 11 buah jet pejuang SU-35 dari Rusia untuk memodenkan pesawat pejuang mereka. Sementara Filipina akan membelanjakan 25 billion peso untuk memodenkan keupayaan pertahanan mereka. Ini menunjukkan walaupun mereka bersifat pragmatik dalam soal hubungan luar, mereka juga bersifat realis dan mahu memastikan kelengkapan dan peralatan yang dimiliki bersifat terkini. Dan pada rakyat kedua-dua negara ini, mereka tidak pula membangkang usaha ini kerana mereka tahu dengan kelengkapan pertahanan yang canggih, kerajaan berusaha menjaga keselamatan dan kesejahteraan mereka.

Pandangan menambahbaik keupayaan pertahanan satu pembaziran lupa mengambilkira senario dunia pada ketika ini. Dunia hari ini bukan saja berhadapan dengan ancaman negara-negara yang bersikap berlawanan dengan orde dunia tetapi juga kumpulan-kumpulan pengganas yang muncul seperti cendawan tumbuh selepas hujan. Dan sesetengah daripada organisasi sebegini pula membiayai aktiviti mereka dengan aktiviti jenayah rentas sempadan seperti penyeludupan manusia, penyeludupan dadah, pemalsuan identiti dan penculikan untuk dapat duit tebusan (KFR). Dengan aktiviti-aktiviti sebegini berada pada tahap membimbangkan, maka keupayaan pihak berkuasa terutama pasukan keselamatan perlu ditambahbaik agar dapat menangani ancaman-ancaman sebegini secara efektif.

Buktinya, kejayaan pasukan keselamatan terutama Bahagian Anti-Keganasan Polis Diraja Malaysia (PDRM) berjaya menahan berpuluh-puluh individu disyaki pengganas dan menggagalkan beberapa cubaan serangan sebelum ianya berlaku. Menurut Pengarah Bahagian Anti-Keganasan Bukit Aman, Datuk Ayob Khan, pihak berkuasa berjaya mematahkan plot cubaan bunuh ke atas Perdana Menteri dan menculik beberapa individu berpengaruh untuk mencetuskan situasi huru-hara dalam negara. Malah semasa lawatan Duli Yang Maha Mulia Raja Salman dari Arab Saudi ke Malaysia baru-baru ini, pihak berkuasa juga berjaya mematahkan plot cubaan bunuh ke atas baginda. Ini bukti bahawa tanpa sebarang penambahbaikan seperti dicadangkan kelompok sebegitu, pihak berkenaan terpaksa bekerja dalam keadaan tangan mereka terikat dan keupayaan mereka untuk menguatkuasa undang-undang dan membanteras gejala ini juga menjadi terhad. Akibatnya apabila keadaan sebegitu berlaku, negara mudah terdedah kepada pelbagai ancaman sama ada dari dalam atau di luar negara.

Individu yang memperlekeh usaha penambahbaikan kelengkapan dan keupayaan pertahanan negara patut merasa malu kerana bersikap buta sejarah. Dalam sejarah, walaupun tidak dalam situasi perang, mereka tetap berusaha memperkuat dan menambahbaik kelengkapan pertahanan yang dimiliki. Pada mereka, perang boleh saja meletus pada bila-bila masa dan sekiranya langkah-langkah penambahbaikan tidak diambil, mereka boleh jadi sasaran mudah pihak musuh dan boleh melemahkan moral askar yang bertempur.

Selepas Perang Badar al-Kubra, Rasulullah s.a.w menggunakan duit tebusan yang diambil daripada tawanan perang musyrikin Quraisy untuk membeli kelengkapan perang tambahan bagi memperkuat angkatan tentera Islam. Semasa melancarkan usaha penawanan Costantinople, selain menggunakan strategi radikal membawa kapal menggunakan jalan darat untuk melepasi sekatan rantai kerajaan Rom Timur (Byzantine), Mehmed II (Muhammad al-Fatih) turut menggunakan meriam besar, senjata terbaru pada ketika itu untuk memecahkan tembok-tembok kota. Dan semasa Perang Dunia Kedua, Jerman mudah saja menafikan serangan ketumbukan Poland yang menggunakan rejimen-rejimen tentera berkuda dengan kereta perisai dan artileri. Dalam beberapa minggu saja, seluruh Poland jatuh ke tangan Nazi Jerman yang mendapat sokongan Soviet Union hasil daripada Perjanjian Molotov-Ribbentrop. Dan sebelum tercetusnya Pertempuran Perancis (Battle of France), walaupun bilangan mereka melebihi bilangan tentera Nazi Jerman, tentera Perancis mengadu mereka tidak ada kelengkapan mencukupi dari segi persenjataan bila hendak bertempur dan terpaksa berkongsi beberapa orang untuk menggunakannya. Ini saja sudah cukup sebagai bukti mengapa kita perlu sentiasa menaiktaraf kelengkapan sedia ada agar kita tidak menyesal di kemudian hari.

Sikap sesetengah manusia yang memandang rendah kepentingan menaiktaraf kelengkapan pertahanan sebenarnya menceritakan mereka mahu bertawakal kepada Tuhan tetapi tidak mahu melengkapinya dengan usaha. Pada mereka, cukup setakat mereka berserah kepada Tuhan selepas mereka berusaha secara sambil lewa atau malas untuk mendapatkannya. Sifat sebegini patut dijauhi kerana kedua-dua usaha dan tawakal bersifat seiring dan saling mempengaruhi antara satu sama lain yang membawa kepada ganjaran yang besar pada orang yang melakukannya.

Ini berdasarkan sabda Rasulullah s.a.w, “Sungguh seandainya kamu bertawakal kepada Allah dengan sebenar-benarnya, nescaya kamu diberi rezeki sebagaimana burung-burung. Mereka keluar pada waktu pagi dalam keadaan lapar dan kembali pada waktu petang dalam keadaan kenyang.” (Riwayat Ahmad, At-Tirmidzi, Hakim dan Ibnu Majah) Imam Ahmad bin Hanbal rahimahullah mensyarahkan hadis ini dengan menyatakan usaha dan tawakal itu saling berkait. Makanya jika manusia itu sentiasa bertawakal kepada-Nya semasa pergi, bekerja atau belajar dan pulang serta mengetahui rezeki itu ditentukan-Nya, mereka tidak akan pulang kecuali dalam keadaan mendapatkan harta dengan selamat sepertimana burung-burung tersebut. (Tuhfatul Ahwadzi) Dalam satu hadis lain, seorang sahabat datang ke masjid dan meninggalkan untanya tanpa diikat. Dia berkata, “Aku lepaskan untaku dan aku bertawakal.” Lalu Nabi s.a.w menegur dengan bersabda, “Ikatlah kemudian baru kamu bertawakal kepada Allah.” (Riwayat Tirmidzi, berstatus hasan oleh al-Albani) Dalam satu jalur lain, sahabat tersebut bertanya, “Wahai Rasulullah! Apakah aku patut mengikat unta tungganganku dan baru bertawakal kepada-Nya atau aku lepaskan begitu saja dan bertawakal?” Baginda menjawab, “Ikatlah untamu dan kemudian bertawakallah kepada Allah.”

Dan kelompok ini lupa akan naluri manusia yang sentiasa tertarik dengan peperangan itu sendiri. Siapa tidak akan lupa pembunuhan pertama di atas muka bumi ini yang dilakukan Qabil ke atas saudaranya Habil kerana berang korbannya tidak diterima sedang korban saudaranya diterima Allah s.w.t. Rekod sejarah menunjukkan manusia berperang kerana banyak sebab seperti mendapatkan takhta seperti Perang Terakhir Republik Rom (Final War of the Roman Republic) antara Octavian dengan Mark Antony. Ada pula berperang semata-mata nak mendominasi takhta seperti War of the Roses antara House of Lancaster dengan House of York antara 1455 dengan 1487.

Ada juga berperang semata-mata nak mengembalikan kegemilangan silam atau meluaskan kawasan negara. Contoh paling mudah, buku Mein Kampf (My Struggle) oleh Adolf Hitler menceritakan antara hasrat beliau ialah mewujudkan satu kawasan luas (lebensraum) bagi penduduk Jerman untuk mengembalikan semula kegemilangan silam kerajaan Jerman. Ada pula berperang semata-mata kerana perempuan seperti Perang Trojan yang menyaksikan kerajaan Yunani melancarkan perang ke atas Troy berikutan tindakan Paris melarikan isteri Raja Sparta, Helen.

Ada juga berperang atas sebab tidak masuk akal seperti perlumbaan chariot sehingga hampir menggulingkan Maharaja Rom Timur (Byzantine), Justinian menerusi Rusuhan Nica pada 532 Masihi. Pendek kata, perang boleh tercetus pada bila-bila masa dan atas sebab yang kadangkala di luar logik manusia. Dan jika kerajaan tidak bersedia dari aspek kelengkapan dan persenjataan, maka bagaimana mereka hendak menjaga keselamatan dan kesejahteraan rakyat dari diancam mana-mana musuh sama ada luar atau dalam negara?

Akhir kalam, soal keselamatan dan pertahanan tidak seharusnya dipolitikkan semata-mata nak dapatkan populariti segera. Ini kerana kedua-dua soal ini ialah keperluan asas sesebuah negara untuk terus kekal berdaya saing di pentas antarabangsa terutama di rantau ini. Negara yang kuat dan stabil tidak akan mudah digertak atau dipermainkan oleh kuasa-kuasa asing untuk mendapatkan hak mereka. Tetapi kalau kerjanya asyik berpolitik dari pagi sampai petang dan lebih berminat dengan retorik murahan, maka apa jaminan mereka kepada rakyat berkenaan soal keselamatan dan pertahanan negara ini?

Sumber:

1. Andrews, Evan. (2013). History.com. 6 Wars Fought for Ridiculous Reasons. http://www.history.com/news/history-lists/6-wars-fought-for-ridiculous-reasons

2. Zolkepli, Farik. (2017). The Star. Facing down terror. http://www.thestar.com.my/news/nation/2017/04/23/facing-down-terror-the-man-who-leads-a-bukit-aman-division-in-fighting-terrorism-has-many-tales-to-s/

3. Zolkepli, Farik. (2017). The Star. Malaysia’s anti-terror chief targeted. http://www.thestar.com.my/news/nation/2017/06/24/malaysias-antiterror-chief-targeted-indonesian-militants-calling-on-comrades-in-the-country-to-elimi/

4. Osborne, Samuel. (2017). The Independent. Malaysia foils ‘Yemeni attack on Saudi Arabia’s King Salman. http://www.independent.co.uk/news/world/asia/malaysia-yemeni-attack-saudi-arabia-king-salman-terror-kuala-lumpur-a7616191.html

5. Andrews, Evan. (2015). History.com. 9 Things You Should Know About The War of The Roses. http://www.history.com/news/9-things-you-should-know-about-the-wars-of-the-roses

6. Gady, Franz-Stefan. (2017). The Diplomat. Indonesia to Buy 11 Su-35 Fighter Jets From Russia. http://thediplomat.com/2017/07/confirmed-indonesia-to-buy-11-su-35-fighter-jets-from-russia/

7. Parameswaran, Prashanth. (2017). The Diplomat. How Much Can Philippines Boost Its Military Budget Under Duterte. http://thediplomat.com/2017/01/how-much-can-the-philippines-boost-its-military-budget-under-duterte/


Masa Berlalu Lagi Cepat Kalau Duduk Di Rumah Flat?

Perasan tak bila kita berada di tempat tinggi tak kiralah di rumah flat, bangunan pencakar langit atau di gunung, kita rasakan masa berlalu lebih pantas. Mungkin ini sekadar persepsi kita sahaja. Hakikatnya, ia disokong oleh sains melalui satu kajian yang diketuai Profesor Hidetoshi Katori dari Universiti Tokyo, Jepun.

Kajian-kajian yang dibuat sebelum ini menunjukkan masa berlalu lebih pantas di bahagian atas atmosfera – bahagian di mana satelit GPS mengelilingi bumi. Tetapi untuk kajian Profesor Katori, ini merupakan kali pertama kesan tersebut diukur dari bahagian atas bangunan pencakar langit atau mana-mana bangunan yang terbuka kepada orang awam.

Bangunan yang dipilih pasukan Profesor Katori ialah menara tertinggi di Jepun dan bangunan ketiga tertinggi di dunia, Tokyo Skytree. Bagi mengukur perbezaan masa di altitud berbeza, sebuah jam khas sebesar peti sejuk iaitu jam atom kekisi digunakan. Dan hasilnya, masa di dek pemerhatian berlalu empat nanosaat lebih pantas berbanding di bawah menara.

Jadi, bagaimana semua ini berlaku? Ia boleh dijelaskan menerusi teori relativiti Albert Einstein. Teori tersebut menjelaskan wujud hubungan antara masa dengan kekuatan tarikan graviti di tempat di mana ia diukur. Fenomena ini memberi kesan kepada pergerakan elektron yang mengelilingi nukleus atom. Ia mengeluarkan radiasi elektromagnet apabila tahap tenaganya berubah – cara yang digunakan saintis untuk mengukur masa.

Kadar pengeluaran radiasi elektromagnet berbeza-beza mengikut kekuatan graviti dan ini boleh diukur menggunakan jam atom kekisi. Jam ini menggunakan kebuk vakum yang telah disejukkan pada suhu paling rendah bagi menjejak radiasi tanpa sebarang gangguan latar belakang. Kebiasaannya, jam sebegini bersaiz sebuah makmal tetapi untuk eksperimen di Skytree, sebuah unit khas dibangunkan bagi membolehkan ia dibawa ke dek pemerhatian Skytree.

Bagaimanapun, usaha memasang jam ini bukan sesuatu yang mudah. Pertama, mereka perlu mengatasi masalah gegaran yang dihasilkan daripada landasan keretapi berhampiran. Kedua, mereka berdepan kesukaran menyejukkan jam disebabkan sistem pemanas Skytree. Tetapi pada akhirnya, jam tersebut dapat digunakan selepas mereka mengambil pelbagai pendekatan termasuk memasang penghalang gegaran bagi membolehkan eksperimen dapat dijalankan.

Jam Profesor Katori ini 100 kali ganda lebih tepat daripada jam atom cesium yang digunakan ketika ini sebagai alat mengukur masa. Dan beliau percaya menerusi eksperimen ini, ia boleh digunakan sebagai pemantau pergerakan plat tektonik seperti gempa bumi dan letusan gunung berapi.

Satu lagi faktor yang mempengaruhi persepsi masa di tempat tinggi ialah kedudukan matahari. Perlu diingat, apabila berada di tempat tinggi, manusia akan mendapat lebih banyak cahaya matahari setiap hari berbanding yang berada di tempat rendah. Sebabnya mudah, matahari terbit awal dan terbenam lewat.

Perbezaan ini nampak kecil tetapi besar impaknya dari segi masa terutama pada bulan Ramadan. Contoh paling senang, waktu berbuka puasa di kawasan tanah tinggi lebih lewat berbanding orang yang berada di tempat lebih rendah.

Dan jangan sangka ia terhenti setakat bangunan tinggi sahaja. Hakikatnya, orang tinggi juga merasakan masa berlalu lebih pantas daripada orang pendek. Menurut saintis neuron David Eagle, masa isyarat jari kaki untuk sampai kepada otak orang tinggi lebih perlahan daripada orang pendek. Walaupun perbezaan ini nampak kecil secara mata kasar, ia memberi impak besar termasuk aplikasi dalam pelbagai bidang termasuk astrofizik.

Bagi ahli astrofizik Emma Osborne dari Universiti Southampton, kesan ini lebih mudah dilihat pada bahagian muka dan kaki orang tinggi. Jika diaplikasikan teori relativiti Einstein untuk masa pada bahagian kaki dan muka mereka, ciri ketuaan akan muncul terlebih dahulu di bahagian muka berbanding bahagian kaki. Sebabnya mudah, masa bergerak lebih perlahan jika hampir dengan titik graviti – dalam kes orang tinggi, kaki mereka. Tetapi Osborne menambah jika ada perubahan sekalipun, ia agak kecil dan tidak akan disedari sesiapa.

Susahnya jadi tinggi. Sudahlah dapat tahu potensi kena penyakit tertentu tinggi. Sekarang baru tahu masa dirasakan lebih pantas berlalu berbanding orang lain.

RUJUKAN

Carpineti, A. (2022, 27 Mei). Living In Super Skyscrapers Or Tall Megastructures Will Likely Affect Your Sense Of Time.

Thomsen, M. (2020, 24 April). Scientists find time passes nanoseconds faster at the top of skyscrapers than on the ground. Daily Mail.

Martin, S. (2019, 15 Oktober). Time is travelling FASTER for taller people – and this is how. Daily Express.


Orang Melayu Juga Pribumi Di Borneo – Kritikan Ke Atas Vlogger AdamShamil

Saya terpanggil untuk membantah sebuah video yang dikeluarkan oleh AdamShamil dalam memperkatakan kata-kata seorang ahli parlimen yang mengatakan bahawa tanah ini adalah Malay Land. Asalnya saya mahu mengabaikan video tersebut, malangnya apabila ia tular menarik 60, 000 tontonan, saya merasakan bahawa sudah tiba masanya saya diperlukan untuk berpencak hujah.

Dalam video tersebut, Adam Shamil yang mendakwa dirinya sebagai seorang Sino-Kadazan telah membuat penafian yang memanggil saya untuk berpencak hujah. Sebelum saya mengulas kenyataan beliau, saya nak tekankan bahawa orang Melayu juga adalah sebahagian daripada puak-puak pribumi yang terawal berada di Pulau Borneo. Hujah-hujah saya adalah berdasarkan fakta yang merangkumi tiga perkara:

Cukuplah tiga perkara di atas diperlukan untuk membangkang hujah yang cuba menafikan status pribumi Melayu di Sabah dan Sarawak. Pertama, dari sudut bahasa Melayu, dah cukup untuk menjawab mengenai kepincangan yang cuba dipaparkan. Tahukah saudara AdamShamil bahawa teori linguistik meletakkan bahawa asal usul Bahasa Melayu bukanlah dari Semenanjung Tanah Melayu, mahupun Sumatera, apatah lagi Pulau Jawa. Teori linguistik meletakkan bahawa Bahasa Melayu adalah berasal daripada Borneo itu sendiri.

Dalam teori bahasa ini, kita dapat melihat sekurang-kurangnya pada 1000 SM, iaitu period yang sezaman dengan kerajaan-kerajaan Purba agung seperti Yunani, atau ketika sebelum Rom masih lagi bergelar sebuah kerajaan, ketika Mesopotamia dan Mesir Purba masih lagi masyur menjadi kerajaan hebat, para linguist Bahasa Melayu sepakat mengatakan bahawa asal usul Bahasa Melayu itu, atau lebih tepat Proto-Malay (nenek moyang kepada Bahasa Melayu). Hujahnya adalah nenek moyang kepada semua dahan keluarga Malayan (keluarga kecil bahasa yang berkaitan dengan Bahasa Melayu atau mempunyai kemiripan yang sangat rapat) adalah dipercayai dipertuturkan di Borneo pada waktu setua 1000 SM.

Kalau… kalau bangsa Melayu tidak diletakkan pada satu keluarga pribumi di Sabah dan Sarawak, bagaimana boleh nenek moyang Bahasa Melayu dipertuturkan sekurang-kurangnya 1000 SM di Borneo? Bukankah ini tanda bahawa nenek moyang bangsa Melayu telah berada di Borneo sejak zaman berzaman, kemudian dari Borneo mereka tersebar ke seluruh Kepulauan Melayu lalu membina kerajaan dan tamadun-tamadun purba di Asia Tenggara, untuk sekurang-kurangnya 600 SM pada penemuan yang ditemukan di Sungai Batu. Semoga hujah pertama saya ini dapat dipatahkan oleh saudara AdamShamil.

Fakta menarik, puak Kadazan-Dusun, Dayak, Murut, Melanau, Bajau dan seumpama dengannya adalah diletakkan serumpun dengan orang Melayu dalam keluarga Austronesia. Jadi, apabila anda mengatakan bahawa orang Melayu pendatang di Borneo, bagi saya anda mengatakan bahawa seluruh orang-orang Austronesia yang berada di Borneo juga adalah pendatang.

Hujah kedua saya pula ialah dapat dilihat pada kewujudan-kewujudan kerajaan Melayu purba di Borneo yang saya sama tua dengan hikayat-hikayat pribumi lain, bahkan mungkin jauh lebih tua daripada usia hikayat yang mereka pertuturkan. Kerajaan Melayu Brunei misalnya dikatakan wujud sekurang-kurangnya pada abad ke-9 Masihi, sezaman dengan empayar Melayu Srivijaya yang turut dikatakan menakluk beberapa bahagian kawasan di Borneo Barat. Lagipun nama Borneo itu sendiri diambil daripada nama kerajaan Brunei.

Puncak kekuasaan Brunei yang diasaskan oleh Awang Alak Batatar atau nama lainnnya Sultan Muhammad Shah ialah dibawah Sultan Bolkiah apabila berjaya menakluk seperti Sambas, Tanjungpura, Kota Waringin, Banjarmasin, Pasir, Kutai, Bulungan dan lain–lain lagi wilayah yang terkenal dalam Borneo, bahkan tidak cukup dengan itu, empayarnya sampai pula ke Kepulauan Sulu, Palawan, Mindoro, Keramian hingga Luzon dan Manila. Baginda berjaya menewaskan Raja Sulu dan Luzon dalam melebarkan empayarnya.Kekuasaan Brunei dirasai dari seluruh Borneo hingga ke Kota Seludong di Luzon, Filipina (kini dikenali sebagai Manila).

Malah, kita harus berterima kasih kepada Brunei untuk Borneo tidak jatuh di tangan penjajah Sepanyol. Kisah kepewiraan orang Melayu Brunei melawan penjajah Sepanyol yang menyerang Borneo masih lagi terngiang-ngiang dalam kepala saya. Serangan ini berlaku pada 1578 Masihi, pada saat sebuah kerajaan orang Melayu di Melaka jatuh, Brunei berjaya menghalau Sepanyol balik ke Filipina selepas 72 hari berperang dengan penuh keazaman.

Selain itu, antara kerajaan purba Melayu di Sarawak adalah kerajaan Santubong yang wujud sekitar abad ke-10 sehinggalah abad ke-13 Masihi yang pernah juga berada di bawah pengaruh Srivijaya, yang kemudian dibangunkan oleh Raden Merpati Dipati Jipang menjadi sebuah pelabuhan enteport di Sarawak itu sendiri.

Tidak cukup dengan itu, selain Brunei dan Santubong, terdapat banyak kerajaan-kerajaan Melayu yang pernah memerintah sendiri Borneo termasuklah Kesultanan Kutai yang berdiri pada 1300 jauh lebih awal daripada Kesultanan Melayu Melaka, yang dapat dijejak di tanah yang sama sebuah kerajaan purba yang bernama Kerajaan Kutai yang berdiri sekurang-kurangnya 350–400 Masihi. Selain itu, Kesultanan Pontianak yang berdiri sejak 1771 Masihi, Kesultanan Bulungan yang berdiri pada tarikh 1731 Masihi, atau Kesultanan Sambas yang lebih awal pada 1609.

Untuk pengetahuan saudara AdamShamil, kerajaan-kerajaan ini memakai Bahasa Melayu sebagai bahasa rasmi dan raja-raja yang memerintah kerajaan tersebut sudah tentu berbangsa Melayu. Bukankah berdirinya tamadun-tamadun awal di Borneo ini adalah bukti betapa orang Melayu juga adalah “indigenous” yang cuba dinafikan statusnya oleh saudara?

Baiklah, tidak cukup lagi dengan itu. Tahukah saudara bahawa di Brunei, falsafah untuk kerajaan di situ ialah Melayu Islam Beraja, terdapat sebuah undang-undang yang telah secara tak langsung, mengiktiraf kepribumian orang Melayu di Brunei?

Pada tahun 1961 Undang-Undang taraf kerakyataan NBD mula dibuat dan undang-undang itu dipanggil sebagai Undang-Undang Taraf Kebangsaan Brunei (UUTKB) 1961 dan berkuat kuasa pada 1. Januari 1962. Mengikut definisi UUTKB 1961, rakyat sultan dengan kuat kuasa mutlak undang-undang ialah mereka daripada puak jati bangsa Melayu iaitu Belait, Bisaya, Melayu Brunei, Dusun, Kedayan, Murut dan Tutong. Perkara itu disebut dalam Bab 2, Perkara 4(1)(a).

Seperti mana di Semenanjung, takrif Melayu itu merangkumi rumpun lebih luas seperti Jawa, Banjar, Bugis, Acheh, dan banyak lagi. Begitu juga di Borneo, tanpa saudara mengetahui bahawa betapa status Melayu itu turut merangkumi suku-suku yang dalam saudara pertahankan sebagai “indigenous” berbanding orang Melayu. Secara tak langsung, tanpa disedari oleh saudara sendiri, meletakkan orang Melayu sebagai bukan “indigenous” di Borneo, sekaligus mengatakan juga suku-suku kaum yang diletakkan sebagai Bangsa Melayu di Brunei sedemikian. Berhati-hati dalam menafsirkan sejarah orang lain.

Senang cerita, daripada teori linguistik yang mengatakan bahawa Proto-Malay dituturkan di Borneo, dan juga kewujudan kerajaan-kerajaan purba Melayu di Borneo itu sendiri, dan falsafah Melayu-Islam-Beraja menjadi tiang berdirinya kerajaan Melayu di Borneo iaitu Brunei, dan 7 puak jati di sana sudah cukup untuk meletakkan dan mengikat status Melayu sebagai pribumi di Borneo itu sendiri.

Rujukan:

K. Alexander Adelaar (2004). ‘Where Does Malay Come From? Twenty Years Of Discussions About Homeland, Migrations and Classifications’. Leiden: Brill

James T. Collins & Awang Sariyan (2006). Borneo And The Homeland Of The Malays. Kuala Lumpur: Dewan Bahasa Dan Pustaka.

Andaya, Leonard Y (2001). “The Search for the ‘Origins’ of Melayu”. Journal of Southeast Asian Studies, University of Singapore

Said, Sanib (2012). Sejarah Awal Kepulauan Melayu: Lima Buah Negeri Warisan Sarawak yang Hilang. CREAM – Current Research in Malaysia Vol. 1, No. 1, October 2012: 21-50.

Yaapar, M.S. (2014). Peri Nama, Asal Usul dan Identiti Melayu: Ke arah Pencerahan yang Dinantikan. In Wacana Fikrah (pp. 1-26). Dewan Bahasa dan Pustaka.

Kassim, Abdul Azim. (2015). Proposal to amend Brunei’s law on citizenship turned down. AsiaOne.com. http://www.asiaone.com/asia/proposal-amend-bruneis-law-citizenship-turned-down

FactsandDetails.com. Minorities in Brunei. http://factsanddetails.com/southeast-asia/Brunei/sub5_10b/entry-3610.html

Sejarah Orang Melayu Sarawak (n.d). Yayasan Budaya Melayu Sarawak. http://www.melayusarawak.org.my/sarawak-dan-melayu-sekarang/

Muhd Rusli, M.H (2015). The unsung Malay history. Astro Awani. http://english.astroawani.com/malaysia-news/unsung-malay-history-71733


Gila Cun Grafik PS5 Nanti!

Baru-baru ini, Epic Games memperkenalkan demo enjin permainan terbaru untuk platform permainan video iaitu Unreal Engine 5 di PlayStation 5. Dan sejak itu, reaksi terhadap enjin tersebut pelbagai. Ada yang merasa kagum tetapi ada juga yang memperlekeh sama ada enjin sebegini boleh memberi kesan positif kepada permainan-permainan video.

Pendedahan Unreal Engine 5 merupakan sebahagian daripada program Summer Games Fest yang dianjurkan oleh pengacara The Game Awards, Geoff Keighley. Program ini berlangsung selama sebulan sebagai pengganti kepada pelbagai ekspo permainan video yang sepatutnya dianjurkan pada musim bunga dan musim panas seperti E3 yang dibatalkan akibat pandemik Covid-19.

Unreal Engine 5 diperkenalkan menerusi demo bertajuk “Lumen in the Land of Nanite” yang menunjukkan seorang wanita melalui sebuah kuil bawah tanah yang terletak di padang pasir. Boleh lihat contoh demo di bawah:

Teknologi Lumen dan Nanite yang direka oleh Epic bertujuan membantu pembangun-pembangun permainan menjimatkan masa dengan menambahbaik langkah antara mengukir model dan kesan khas sehinggalah penghantaran permainan yang telah siap.

Ciri menarik Unreal ialah sistem Nanitenya yang membenarkan enjin memaparkan berbilion-bilion poligon berbentuk segi tiga yang membentuk rupa model permainan. Selain menjadikan pemandangan dan watak permainan kelihatan cantik dan teliti, pada masa sama ia juga menjimatkan masa pembangun permainan.

Selalunya model permainan yang berkualiti dan mempunyai bilangan poligon yang tinggi akan diukir menggunakan program rekaan Zbrush sebagai asas sebelum dikecilkan secara terperinci mengikut skala sehinggalah ia dapat diproses dengan betul oleh enjin permainan.

Beberapa model yang menunjukkan tahap perincian berbeza terselamat daripada dipaparkan apabila pemain berada pada jarak berbeza sekaligus membolehkan prestasi permainan lebih baik dengan menjadikan model-model lebih jauh mengambil sedikit kuasa pemprosesan.

Menerusi Unreal, pembangun-pembangun permainan boleh saja mengimport watak-watak mereka yang berkualiti dari Zbrush ke enjin dan enjin memaparkan bilangan segi tiga diperlukan untuk setiap model bergantung kepada bilangan jumlah piksel yang dipaparkan di skrin.

Taktik sebegini menjimatkan masa pembangunan permainan kerana pembangun tidak perlu mengoptimumkan setiap model mereka bagi menjaga prestasi permainan dan membuang kesan pop-in memandangkan hanya satu tahap perincian paling tinggi bagi setiap model dalam fail-fail permainan.

Sementara sistem Lumens pula turut mengubah cara pembangun permainan menggunakan pencahayaan kerana ia bersifat dinamik dan boleh berubah mengikut ciri geometri permainan. Ini menjimatkan masa pembangun permainan kerana hanya perlu mencipta sumber cahaya dan memasukkan sahaja ke dalam permainan berbanding mengubah sumber cahaya untuk adegan-adegan tertentu bagi menampakkan ia lebih realistik.

Dan dengan sistem ini boleh beradaptasi dengan perubahan geometri permainan, ia membolehkan sistem beradaptasi dengan interaksi pemain terhadap persekitaran mereka seperti bumbung roboh.

Ramai memberi reaksi positif terhadap inovasi yang diperkenalkan oleh Epic ini. Antaranya pengarah God of War, Cory Balrog:

Kedua, pereka Naughty Dog iaitu Asher Einhorn. Einhorn menggelar Unreal sebagai mengagumkan dan ia boleh dilihat menerusi ciapan di bawah:

Manakala bos Xbox Phil Spencer pula amat teruja dengan perkembangan ini dan bersedia memanfaatkannya untuk permainan-permainan Series X Xbox:

Tetapi sedikit berita buruk, ia hanya boleh dimanfaatkan oleh sesetengah pembangun permainan sahaja dan wujud ketidakpastian sama ada Unreal boleh diadaptasi untuk peralatan-peralatan berkuasa kecil (respon Epic: ia boleh dibuat). Paling penting, platform permainan perlu mempunyai SSD yang laju untuk memaparkan imej-imej terperinci di skrin.

Walaupun Xbox boleh menempatkan kedua-dua sistem dalam platform permainan mereka tetapi Unreal lebih sesuai untuk PlayStation 5 berikutan SSDnya yang pantas boleh memuatkan berbilion-bilion segi tiga dengan mudah.

RUJUKAN:

Jones, Camden. (2020). How The PS5 Could Utilize Unreal Engine 5. Screen Rant. https://screenrant.com/playstation-unreal-engine-5-differences-new-features-explained/


Dinasti Ghaznavid Dan Perkembangan Islam Di India

Sejarah kehadiran Islam di India memperlihatkan kedudukannya yang unik. India digelar ‘Tanah Seribu Agama’ yang menjadi tanah suci bagi agama Hindu, Buddha, Kristian, Jaina dan Sikh.

Berdasarkan hal ini menunjukkan sejarah Islam di India dikelilingi elemen bukan Islam yang kuat selain pengaruh Hinduism yang sebati dalam struktur masyarakat di India.

Melihat keadaan ini maka tidak hairan penerimaan masyarakat India terhadap agama-agama selain Islam mendapat sambutan di hati penduduk India disebabkan pertapakan agama-agama tersebut sudah lama berpasak di Tanah India sejak sekian lama menjangkau ratusan tahun sebelum kedatangan Islam lagi.

Agama Hindu misalnya telah mengubah corak sistem sosial penduduk India yang berpegang kepada agama ini meskipun sistem kasta dilihat menjadi punca utama perpecahan dalam masyarakat.

PERKEMBANGAN AWAL ISLAM DI INDIA

Penyebaran agama Islam di benua India bukanlah pertama kali berlaku ketika zaman Dinasti Ghaznavid, sebaliknya Islam mula bertapak di India melalui Muhammad bin Qasim semasa pemerintahan Umaiyyah.

Dinasti Umaiyyah di bawah pimpinan Khalifah Al-Walid bin Abdul Malik dinasihatkan oleh al-Hallaj bin Yusuf As-Saqafi untuk menghantar utusan ketenteraan ke wilayah Sind bagi melindungi pedagang Arab ekoran terdapat gangguan daripada kumpulan lanun di perairan Sind.

Selain itu dikatakan pedagang Arab sering diganggu oleh Raja Dhahir. Raja Dhahir merupakan Raja Sindh beragama Hindu dan antara raja terakhir dalam pemerintahan Sindh.

Disebabkan kelemahan pemerintahan beliau, Pemerintah Sindh tidak berupaya mengawal perairan Sindh sekaligus menyebabkan kumpulan lanun bermaharajalela di perairan dan menimbulkan kegusaran di kalangan penduduk tempatan akan keselamatan mereka.

Dalam satu peristiwa kumpulan lanun telah menahan kapal-kapal yang mengandungi sejumlah wanita dan kanak-kanak Islam yang dikirim oleh Raja Sri Lanka kepada al-Hallaj.

Al-Hallaj memohon pada Raja Dahir untuk membantu membebaskan tebusan wanita dan kanak-kanak daripada kumpulan lanun ini, namun Raja Dahir enggan dan menolak untuk memberi kerjasama dengan alasan tindakan lanun tersebut di luar bidangnya.

Namun al-Hallaj tidak berpuas hati dengan keengganan Raja Dahir menyambut tawaran itu lalu beliau menghantar satu ekspedisi ketenteraan ke wilayah Sindh.

Sejak peristiwa ini menjadi titik permulaan peluasan kuasa empayar Islam dan juga gelombal awal perkembangan Islam di India sehingga wilayah Sindh dikuasai oleh Islam sepenuhnya.

Ibukota Karachi di Pakistan sekarang berada dalam wilayah Sind..

Apa yang menarik, ekspedisi ketenteraan yang diketuai Muhammad al-Qasim ini bergerak melalui Qannapur(Panjgur), Armanbela(Lasbela) dan Qanbuli dikatakan laluan sama yang digunakan oleh Iskandar Zulkarnain sewaktu memasuki India.

PENGARUH DINASTI GHAZNAVID DI INDIA

Kerajaan Ghaznavi diasaskan oleh Alptigin pada 997Masihi. Beliau merupakan bekas hamba di zaman Empayar Samanid. Disebabkan kelebihannya Alptigin dilantik menjadi Gabenor di Khurasan pada tahun 956.

Ghaznavi merupakan sebuah empayar berbangsa Turkic yang menempatkan pusat kekuasaanya di Afghanistan.

Walaupun begitu, pengaruh Ghaznavid di India dilihat satu perkembangan penting yang berlaku secara langsung terhadap perkembangan Islam di India.

Pengaruh orang-orang Turki dan Parsi sedikit sebanyak amat mempengaruhi penyebaran Islam di Benua India lantas menenggelamkan pengaruh Arab.

Apabila Sabuktigin mangkat, Mahmud berjaya menduduki kerajaan Ghazna setelah menewaskan adindanya, Ismail kerana tidak berpuas hati atas pelantikan beliau sebagai pengganti Dinasti Ghaznavi.

Setelah menaiki  takhta Ghazna, Sultan Mahmud Ghaznavi bertindak memperluas kuasa dengan menguasai Baluchistan dan Khurasan.

Sejak di zaman ayahandanya, Sabuktigin. Kerajaan Ghazna selalu mendapat tentangan kuat daripada Kerajaan Hindu.

Raja Jaipal iaitu pemerintah Kerajaan Hindushahi yang berpengaruh dari Lamaghan hingga lembah Chenab sering memberi tekanan kepada perluasan kuasa yang dilakukan Sabuktigin.

Beberapa siri pep3rangan pun berlaku dan mengakibatkan kekalahan teruk kepada pihak Jaipal. Kemudian satu perjanjian antara kedua-dua belah pihak telah dipersetujui.

Semenjak kematian Sabuktigin, Mahmud Ghaznavi memang berhasrat untuk menyambung usaha ayahnya untuk mengembangkan syiar Islam di India.

Keazaman Sultan Mahmud dalam usaha ini didorong oleh faktor perkukuhan kuasa dan politik Dinasti Ghaznavi di India.

Apabila memasuki India, Raja-raja Hindu mula menyedari niat Sultan Mahmud yang berhasrat menakluk India.

Kerajaan-kerajaan Hindu mula mengumpul kekuatan sesama mereka dan mewujudkan persepakatan antara Delhi, Ajmir, Kanauj, Kawaliur,Kaligar dan Ujjain.

Namun gabungan bersama ini tidak dapat menyekat kemaraan tentera Mahmud Ghaznavi lalu menewaskan perikatan ini.

Hasil perluasan kuasa yang dilaksanakan oleh Mahmud Ghaznavi sebenarnya memberi impak besar kepada perkembangan Islam di India selain ia bukan saja menjadi satu kuasa politik yang berpangaruh, tetapi perubahan tamadun di Benua India melalui syiar Islam yang banyak mengubah struktur sosial masyarakat India.

Walaupun orang bukan Islam dikenakan cukai Jizyah atas alasan perlindungan yang diberikan kerajaan Islam. namun orang bukan Islam bebas mengamalkan agama dan budaya mereka.

Dengan itu Sejarah Islam di India amat menarik untuk diteliti perkembanganya kerana ia berlaku secara berperingkat melalui pelbagai usaha dari kerajaan Islam, Pedagang Islam mahupun gerakan Sufi.